Segurtasun-neurri bereziak Kolonian, Urtezahar gauerako

Iaz Urtezahar gauean izandako istiluak ekiditen ahaleginduko dira, segurtasun-baliabideak indartuta.

1.500 polizia, segurtasun pribatuko agenteak barne, lanean arituko dira Kolonian (Alemanian) Urtezahar gauean, iazko izandako gertaera larriak sahiesteko. Izan ere, 2015eko abenduaren 31ko gauean, 140 agente ez ziren gai izan hiri alemaniarrean jazotako eraso sexualak eta lapurretak kontrolatzeko.

Henriette Reker hiriko alkateak Udaletxeak prestatutako "segurtasun-kontzeptu" berria aurkeztu du, Urtezahar gau "alaia eta baketsua" bermatzeaz gain, iaz munduaren aurrean erakutsitako kaos eta ziurgabetasun irudia ezabatzeko.

Gaur hartan eta ondorengo egunetan, 1.200 lapurreta eta eraso sexual salatu zituzten, iskanbilaren ostean sortutako ikerketa-batzordeak aurkeztutako datuen arabera.

Abenduaren 31rako aurreikusitako neurriak ez ezik, bideozaintza sistema berria ipiniko dute martxan. Horrez gain, emakumeei erantzuteko unitate mugikorrak jarriko dituzte, eta petardoak eta su artifizialak debekatuko dituzte katedralaren inguruan.


Mundubiraren 500. urteurrena borobildu nahi du Elkano Fundazioak

Aurten ere berrikuntzekin dator Mundubira 500: Elkano Fundazioa. Bultzada eman nahi dio Juan Sebastian Elkano getariarrak gidatutako itzuliaren bosgarren mendeurrenari, eta hainbat ekimen berri antolatu ditu Getarian. Aurreneko urrats modura, atzo inauguratu zuten Elkano, lehen mundubira erakusketa Getariako Turismo Bulegoan. Donostiako Euskal Itsas Museoan izan dute bilduma aurreko urtera arte, eta orain, “herrira egokituta” zabaldu dute Getarian, Haritz Alberdi alkatearen esanetan.

Aurkezpen ekitaldian izan ziren, besteak beste, Getariako Udaleko ordezkariak –Alkatea eta Ibon Gereka eta Aitor Urresti zinegotziak–, Gipuzkoako Foru Aldundiko ordezkariak –Markel Olano Gipuzkoako Ahaldun Nagusia– nahiz Basquetourreko ordezkariak.

Bisitaldi bereziak

Erakusketa aurkezteaz gain, horri lotutako bisita gidatuen programaren berri eman zuten atzoko agerraldian. Aste Santutik uda amaierara arte izango dira bisitak, eta hiru molde jaso dituzte eskaintzan. Batetik, “publiko orokorrari” zuzenduta egongo den Elkanoren Getaria aurki ezazu bisita prestatu dute, “Elkanorekin harreman zuzena duten” hainbat gune ezagutzeko aukera emango duena. Bestetik, familientzako eta haurrentzako pentsatuta dauden bisita antzeztuak izango dira, “Barakaldoko Juan de Zubileta txalupa-mutilaren” larruan jarriko den aktore baten eskutik. Hirugarren aukera modura, “gaian sakondu nahi dutenentzako” bisitak egingo dituzte, “erakusketaren komisario” Xabier Alberdirekin. Bisita gidatu guztiek, baina, Turismo Bulegoa izango dute abiapuntu modura.

Egutegi berezia izango du bisita mota bakoitzak. Elkanoren Getaria aurki ezazu bisitak Aste Santuko egun guztietan egingo dituzte, eta horren ostean, asteburuetan baino ez dituzte eskainiko –udako egutegia ez dute zehaztu oraindik–. Familiei eta haurrei zuzendutako bisitak, aldiz, apirilaren 3an eta 10an izango dira momentuz. Antolatzaileek iragarri dutenez, udako eta eskoletako haurren bisitak gehituta, molde horretako hogei saio besterik ez dituzte egingo oraingoz. Alberdik gidatutako bisitei dagokienez, apirilean hasita, hilabete bakoitzeko azkeneko asteazkenean izango dira.

35 marinelak

Ekimen osagarri modura, oroigarri berria jarri dute Elkanoren monumentuan. Orain arte ere izan da plaka bat han, ustez, mundubiran parte hartu zuten marinel guztien izen-abizenekin –hemezortzi izan zirela uste zen–. Azken ikerketek, ordea, baieztatu dute beste hamazazpi itsasgizon ere izan zirela itzulian, eta haien izenak gehituta sortu dute oroigarri berria. Aurreneko hemezortziek, tartean Elkanok, Victoria ontzian egin zuten mundubira lehenengo, baina gainontzeko hamazazpiek aste batzuk beranduago burutu zuten bidaia, Cabo Verdetik.

Itsasgizon bakoitzaren sorterria ere adierazten du plakak, eta Getariako alkateak azaldu du tokiko hizkeran jaso dutela herri bakoitzaren izena. “Ulertzen dugu bidaia horrek aniztasunari erantzuten ziola, munduko txoko desberdinetako pertsonek osatu zutela, eta lan amankomun bati esker egindako bidaia bat izan zela”, dio: “Ez zen pertsona bakar baten zerbait izan. 235 pertsona abiatu ziren, 35 itzuli ziren, baina ezinbestekoa izan zen marinelen arteko elkarlana”.

Olanok gogorarazi du “Elkano aldarrikatzen” duela Mundubira 500: Elkano Fundazioak: “Gure herriaren historian pertsona garrantzitsu bat baldin badago, Juan Sebastian Elkano da hori”. Baina nabarmendu du, “batik bat, herri honen itsas historiari” egin nahi diotela azpimarra: “Hori da gure heldulekua aldarrikapen bat egiteko”. “Guk, euskaldunok, ezagutu egin behar dugu Elkano, besteei ezagutarazteko”, gaineratu du.

‘Bostekoa munduari’

Ez erakusketa eta oroigarria soilik: banderak ere jarri dituzte Getariako hainbat txokotan. Bost kontinenteak irudikatzen dituzte banderatxoek, eta Bostekoa munduari leloa ikus daiteke guztietan. Getariako Iturzaeta Herri Eskolako ikasleek egindako marrazkiak dituzte oinarri.

Getariako Udalaren helburua da, gainera, Zarautz Jauregia eraberritu eta Elkano Mundubira Espazioa izendatzea. Udalbatzak urtarrileko ohiko osoko bilkuran izan zuen hizpide auzi hori.


Pablo Iglesiasen aldeko korronteak irabazi du Estatuko hiriburuetan

Podemos-Ahal Duguk Estatuko udaletako zuzendaritzak aukeratu ditu gaur. Hego Euskal Herrian, 48 herri eta hiritan izango da Podemoseko ordezkaritza.

Podemos-Ahal Duguk Estatuko udaletako zuzendaritzak aukeratu ditu gaur. Hego Euskal Herrian, 48 herri eta hiritan izango da Podemoseko ordezkaritza.

Lander Martinez izango da Bilboko Podemos-Ahal Dugu alderdiaren idazkari nagusia. Udal batzordeak osatzeko hauteskundeetan, Bilbon ziren hiru hautagaitzen artean berea atera da garaile. Bizkaian, Bilboz gain beste 21 hiri eta herritan izango dira batzorde herritarrak, tartean Barakaldo, Getxo, Santurtzi, Portugalete, Basauri, Leioa, Durango, Sopela eta Ermua.

Gipuzkoara begira jarriz, Donostiako idazkari nagusia, Hannot Sansinenea izango da. Horrez gain, Eibar, Irun, Errenteria, Lasarte-Oria, Pasaia Hernani eta Zarautzen ere izango da Podemoseko ordezkaritza. Eibarren Julen Bollain izango da idazkari nagusia; Irunen David Soto eta Errenterian, berriz, Yon Collar aukeratu dute. Pasaian, Andoni Vianez izango da, Hernanin David Guirado, Lasarten Santiago Calahorra eta Zarautzen Jose Antonio Sanchez.

Araban, Gasteizen, Amurrion eta Dulantzin izango da presente Podemos. Arabako hiriburuan, Fernando Iglesias izango da idazkari nagusia.

Nafarroan berriz, 15 hiri eta herritan izango da: Besteak beste, Iruña, Tutera, Egues, barañain, Zizur Nagusia Lizarra, Altsasu eta Corellan.

Sansienea 40 urteko donostiarrak botoen % 61,11 lortu ditu. Lander Martinez 25 urteko bilbotarrak, berriz, bozen % 45,32 eskuratu ditu. Azkenik, Fernando Iglesiasek botoen % 54 jaso ditu Arabako hiriburuan.

Espainiar Estatuan guztira, 770 herritan izango da Podemosen ordezkaritza bat.

Udal prozesua amaituta, erkidegoko prozesuari ekingo diote datorren urtarrilaren7tik aurrera, eta otsailaren 14an, erkidego bakoitzeko idazkari nagusiak zein diren ezagutuko da.


«Minduta eta umiliatuta gaude»

CIAren dokumentuak zabaldu eta gero, GALen biktimek «aitortza» behar dutela uste du Maider Garciak. Espainiako Kongresuak baztertu egin du ikerketa batzorde bat sortzea


Martxoko hauteskundeen aurrean

Inkestek PPri gehiengoa ematen diote. Lau urte hauetan PPk boterearen baliabide guztiak gutxiengo baten zerbitzura jarri ditu: Estatuko erakunde, tresna eta mekanismo guztiak erabili ditu politika autoritario, zentralista, erreakzionario, neoliberal eta inperialista baten alde. Berriki ikusi dugu nola erabili dituen komunikabideak eta CNIren txostenak Carod-Rovira kriminalizatzeko (eta Kataluniako Gobernua eta PSOE ez-egonkortzeko).

Hau guztia nola gertatu ahal izan den argitzen dituzten arrazoi batzuk honakoak dira: aldeko koiuntura ekonomikoa. Enpresarien interesen neurrira egindako politikak, PSOEk hasitakoaren jarraipena izanik, eragozpen gutxi aurkitu du sindikatuetako zuzendaritzetan. Egia da PPren nagusikeria, larderia, gogorkeria eta gezurren kontra mobilizazio garrantzitsu batzuk izan direla (oraindik ere gogoan ditugu: 20-J, LOU eta irakaskuntzaren kalitatearen legea, PHN, Prestige, Irakeko gerra). Baina ez dira nahikoa izan eta horrekin zerikusi handia izan du PSOE benetako oposizioa egin beharrean, beti ere Gobernuarekiko itunak bilatzen aritu izanak (Justiziarena, «Terrorismoaren aurkako eta libertateen aldekoa»...).

Horren guztiaren ondorioz ezkerreko jendeak hauteskunde hauen aurrean ez du ilusio eta itxaropen gehiegirik, ez baitirudi PSOE benetako aldaketa politiko eta soziala egiteko prest dagoenik, ez baitzaio antzematen PPren eredu politikotik aldentzeko asmorik. PSOE PPren itzalean egon izanak ekarri baitu ikusi eta jasan dugun aurrekaririk gabeko inboluzioa: Alderdien Legea, Batasunaren ilegalizazioa, Egunkariaren itxiera, Eusko Legebiltzarreko mahaikideen prozesamendua.

Era berean Ibarretxeren Planari buruzko elkarrizketa proposamenari emandako ezetz borobilak eta PPren kanpaina konstituzionalista nazional espainolista guztiekiko konplizitateak Estatu Espainola herri-kartzela deneko sentimendua birpiztu dute. Esan daiteke PSOE ez dagoela bipartidismora jokatzeko gehiengo nahiko bat lortzeko baldintzetan. Honek esan nahi du PSOEk gobernatu nahi baldin badu, EB-IUren eta segur aski nazionalitateetako beste indar ezkertiarren laguntza beharko duela. Eta laguntza hori lortu ahal izateko ezkerretara biratu eta Konstituzioa, Estatuari eta gizarte gaiei buruzko politikak aldatu beharko dituela.

Laburbildurik, PP Moncloatik kendu ahal izateko beharrezkoa izango da hauteskunde ondoko itun bat: libertate demokratikoak eta gizarte eskubideak berreskuratzeko, Estatuaren nazio-aniztasunaren onarpenetik estatu-ereduaren eztabaida demokratikoari ekiteko, Konstituzioa erreformatzeko gero, baita politika ekonomiko-sozial aurrerakoi bat egiteko ere. Horrelako itun bat lortzeko ûeta PSOEri onartu eta beteko dueneko konpromisoa hartaraztekoû ezkerreko indar guztiak eta abertzale demokratiko eta aurrerakoi guztiak beharko dira. Zeregin horretan erabakigarria izango da EB-IUk lor dezakeen pisua.

Bukatzeko, komenigarria ikusten dut euskal esparrura mugatutako gogoeta bat egitea. Azkeneko momentura arte Nafarroa Bai koalizioa osatu duten alderdiak Bergarako Ekimenarekin bueltaka ibili dira. Azkenean frogatu da proposamenaren funtsik eza eta horrelako planteamendu bati ekin baino lehenago beste gai politiko batzuek argitu eta konpondu beharra dagoela: ETAren indarkeriaren jarraipena, Batasunaren ilegalizazioaà Ulergarria da ezker abertzale ilegalizatuak nonbait aterpea bilatu nahi izatea, baina konponbidea ezin da izan ETAren babesa edo oniritzia duen nahaste-borraste bat sortzea. Ezker abertzaleak, behin betiko, bere bide politiko propioa, eta soilik politikoa, aukeratu behar du, bere egoeraren erruak gainontzekoei bota beharrean.


Marijaia 'Euskadi Directo'ren eskutik helduko da Bilbora

ETB-2ko saioak zuzeneko jarraipena egingo dio Bilboko Aste Nagusiaren hasierari gaur arratsaldean, 18:30etik aurrera.

'Euskadi Directo' saio berezia izango da arratsalde honetan Bilboko Aste Nagusiaren hasiera zuzenean emateko eta Marijaia Arriaga antzokira heltzen deneko unea erakusteko. Reyes Pradosek aurkeztutako saioak euskal hiriburuetako jaiekin duen hitzorduari lan-talde zabalarekin helduko dio berriz ere. Aurten Nerea Orizaola txupinerari, Zaratas konpartsako kideari, eta Virginia Berasategi triatletari dagokie Bilboko jaiei hasiera ematea eta ETB-2ko saioa guztiaren lekuko izango da.

Txupinazoaren eta pregoiaren aurretik, eta 18:30etik aurrera, "Euskadi Directo" saioko kazetariak Bilboko leku esanguratsuetan kokatuta egongo dira. Ainhoa Garcia erreportaria Arriaga antzokiaren barrualdean egongo da eta Iñaki Azkuna alkatearekin, Itziar Urtasun jaietako zinegotziarekin, txupinerarekin eta pregoilariarekin hitz egingo du eta, gainera, Bilboko aurpegi ezagunei eta Bilbon egunotan eskainiko dituzten antzezlanetako protegonistei emango die ahotsa, tartean, Paloma San Basiliori (My Fair Lady), Agustin Jimenezi (Antología) eta Montxo Borrajori (Golfus Hispanicus).

Javi Palacio, bestalde, Arriaga inguruan, kalean, ibiliko da bertako giroa guztioi helarazteko asmoz. Gainera, 'Euskadi Directo'k Bilboko Aste Nagusiari buruzko hainbat erreportaje ere emango du: pregoilariak haren jantziari emandako ukituak, jaietarako jantzi egokiak, Bizkaiko hoteletan eta jatetxeetan jaietan izaten duten martxa, bilbotarrek jaietarako hautatzen dituzten 'look'ak eta Areatzan gauetan izaten diren drogen aurkako testak, besteak beste, erakutsiko dizkigute.


Aste betean bigarren aldiz atxilotu dute Ordizian atzeman zuten gizonezkoa

Ertzaintzak astebetean bigarren aldiz atxilotu du gizon bera, oraingoan, motor bat lapurtu nahian ari zela. Astelehen goizaldean, Ordizian atxilotu zuten, bere familiako hainbat kideri heriotza meatxuak egiteagatik; bere ilobari, esaterako, gasolina bota eta poxpolo batekin egin zion meatxu. Bi egun geroago, gizon bera atxilotu dute berriz ere, kasu honetan, Beasainen.

Bart goizaldeko ordu bietan, Arana kaleko bizilagun batek deitu dio Ertzaintzari, bere etxeko portalean zarata eta kolpeak entzun dituela esanez. Ertzainak bertara iritsi direnean, aipatutako gizona aurkitu dute han. Hainbat erreminta inguruan zituela, motor bat manipulatu nahian ari zen. Gizonezkoak aurpegia estalita zuen, buff batekin eta txapela beltz batekin. Motorrak berriz, direkzioaren blokeo sistema hautsita zuen, baita bi ispiluak eta estalkia ere.

Pistola zeraman soinean

Gizonezkoa identifikatu orduko, bi egun lehenago atxilotutako berbera zela ohartu dira, eta berehala atxilotu dute. Gerrian, pistola bat zeramala ere jakinarazi dute Herrizaingo Saileko iturriek. Atxilotuari, lapurreta saiakera eta ibilbgailuari kalteak eragin izana leporatu diote.

Aste honetako bi atxiloketak ez dira aurrenekoak izan, ordea. Azken hauekin, 30 atxiloketatik gora pilatu ditu, 31 urte dituen gizonezkoak. Beasaingo ertzain etxetik pasa eta gero, Tolosako epaitegiaren esku utziko dute ertzainek.


Erronka berriak helmuga

'Gutuberrak' websailaren azkeneko atala zabalduko dute gaur. Lantaldeko profesionalak «pozik» aritu dira proiektuan, baina aitortu dute zaila dela diru gutxirekin fikzioa egitea.


La Montañesako langileek greba bertan behera uztea erabaki dute

Iruñerriko bidaiarien autobus garraioaz arduratzen den La Montañesa enpresako langileek hilaren 19an hasi zuten greba bertan behera uztea erabaki dute, gaur goizean egin duten batzarrean. Hain zuzen ere, 125 langilek protesta lagatzearen alde bozkatu dute, eta 50ek aurka. Horrenbestez, La Montañesako autobus gidariak lanean hasiko dira, eta, piskanaka, zerbitzua bere onera etortzen. La Montañesako zuzendaritzaren eta langileen artean sortu den gatazka konpontzeko, Nafarroako Gobernuak izendatutako tribunal batek laudoa plazaratuko du ostiralean.

Astebete baino gehiago egin dute La Montañesako langileek greban, hain zuzen ere, lan hitzarmena adosteko zuzendaritzarekin izan dituzten harremanetan adostasunera heltzen ez zirelako.

Iruñerrian arazo handiak sortu ditu autobusen grebak, eta hori ikusita, lan gatazkari irtenbidea emango dioten hiru arbitro izendatzea erabaki zuen Nafarroako Gobernuak. Hain justu, tribunal horrek ostiralean laudo bat plazaratuko du, lan hitzarmena zertan gauzatuko den esanez, eta bai enpresako zuzendaritzak, bai langileek, erabaki hori onartu beharko dute.

Nafarroako Gobernuak bide hori hartu duela ikusita, batzarra egin dute langileek gar goizean, eta gehiengoa greba bertan behera uztearen alde agertu da.


Bertso saioa Berastegin, ostiralean

Harituz taldeak bertso saioa antolatu du Berastegin, ostiralean. Egokiera polita bertsolari gazte (gaztaroa Luze doakionik bada oraindik) hauen graziaz gozatzeko.


Erabat berdina izan gabe

Colinak irabazi du azken finalaurrekoa, eta Sarriegi izan da azkena finalera sailkatzen, puntuetan Agirrerekin berdindu osteanBeñat Gaztelumendik beteko du finalerako Andoni Egañak utzitako lekua

691,5 puntu baino gehiago behar zituen Maulen Unai Agirrek Bertsolari Txapelketa Nagusiko finalera sailkatzeko. Hortik gora apur bat nahikoa zuen Sarriegiren gainetik sailkatu eta finalean izateko. Joana Itzaina aurkezleak Agirre bigarren sailkatuaren 691,5eko puntuaketa eman ondoren, zortzi finalistak zein izango diren jakinarazi arte itxaron behar izan zuten bertsozaleek jakiteko berdinketatik nork egingo zuen aurrera. Sarriegi kokatu du finalaurrekoetako zazpigarren postuan, epaileek berdinketa kasuetarako erabiltzen duten irizpideak: Bertsolari bakoitzaren finalaurreko lan guztien puntuazioen batura eginda, epaile gehiagorentzat izan da Sarriegi Agirre baino hobea. Beraz, Sarriegi izan da azken sailkatua. Maialen Lujanbio, Amets Arzallus, Igor Elortza, Sustrai Colina, Beñat Gaztelumendi, Aitor Mendiluze eta Aitor Sarriegi izango dira Barakaldoko BECeko oholtzara igoko direnak. Hori horrela, Beñat Gaztelumendi izango da finalean Andoni Egañak utzitako lekua beteko duena, eta finalista berri bakarra.

Maulen jokatutako azken finalaurrekoa Colinak irabazi zuen, azken ariketatan abaila hartuta. Izan ere, ofizioetan ez zuen askotan aurkitu luzitzeko aukera. Haatik, mailari erori gabe eutsi zion. Agirrerekin puntutan bizi eta dotore jardun ondorengo kartzelan luzitu zen, orain arteko kartzelarik puntuatuena eginda. Freskoa eta zuzena izan zen Colinaren bakarkakoa. «Nehork ez zuen espero baina lortu egin duzu», zen gaia. Kartzelakoak txapelketan aurrez izan diren beste kartzelako gai batzuk zekartzan gogora: Donostiakoa eta kanporaketetako Hendaiakoa.

Ez zen bertsolarien rolean kantatu zuten hiru bertsoaldien artean Colinarena. «Hamazazpi urte ditut / ia-ia egin naiz handi. / Hortzetako aparatua / eta aknea ugari; / sudurpean hiru bizar / agertzen zaizkit nabari. / Horrelaxe jaio nintzen / ta bota kulpak amari. / Lagunak trufaka dauzkat / beti adar jotzen ari / lakuko zisne itsusia / deitzen zidaten aspaldi / ta gaur musu eman diot / klaseko ederrenari», osatu zuen lehena bikain, goitik behera. «Berak berezkoa dauka / halako edertasuna / eta nik hori ezean / bada, naturaltasuna; / gure amak arrazoi zuen / itsua da maitasuna», arrazoitu zuen bigarren bertsoan. Eta hirugarrenaren bukaerarekin biribildu zuen bertsoaldia: «Musu bat eman ta utzi nau / emozioz mela-mela. / Bukatu da rekreoa / ta hau da sentipena itzela. / Pasilloan hortxe noa / nire zain dut ikasgela. / Han sartu naiz toreroa / zezen plazara bezela. / Nere inbiditan daudenak / izorratu daitezela». 1.780 bertsozale gogotsuek eskertu zituzten freskotasuna eta azken kolpeak.

Colinaren atzetik, hiru punturen barruan sailkatu ziren Agirre, Jexux Mari Irazu eta Mendiluze. Agirrerena izan zen goiko postuetako saiorik orekatuena. Irazuk saioaren azken zatian, puntukakoan eta kartzelan, eman zuen bere onena. Detaileak ere izan zituen Zuberoarekin, euskalkiko hainbat hitz eta kartzelako papera bertsotara ekarrita. Gaiak hala eskatu zionean ere, inguruaz eta inguruko auziak ezagun zituela antzematen zen. Mendiluzek, aldiz, Maulen ere ez zuen ohiko distirarik erakutsi, eta irristadaren bat edo beste izan zituen ofizioetako lanetan. Ohi bezala, erori ere ez zen egin.

Hamarreko handian elkarrekin kantatu zuten Agirrek eta Mendiluzek. Agirrek eta Mendiluzek txapelketa honetan maiz egin bezala, erabilienen artean ez dagoen doinu batekin kantatu zuten, elkarrekin zegokiela baliatuta. «Adineko bikotea dira Aitor eta Unai. Zahar-etxera bizitzera joatea erabaki zuten. Lehen gaua han pasatu, eta gosaltzen ari dira», eman zien gaia Itzainak. «Baina zalantzak eta beldurrak / biltzen zaizkidan antzera / ez dakit inoiz helduko naizen / honi etxea deitzera», kantatu zuen bigarren bertsoaren bukaeran Mendiluzek. Bertsoaldia ondorioarekin amaitu zuen Agirrek: «Hainbeste negar ez deigun egin / eta goazen isiltzera / gu bizitzera etorri gera / ez gera etorri hiltzera».

Laborantzara bildutako gaztearen ahotik kantatu zuen Irazuk kartzelakoa, bere lanik finena. Era honetara kokatu zuen bertsoaldia lehen bertsoan: «Gaztea eta pentsatzen zuten: / 'Seguru da partitzea / hau Parisera joango zaigu / ta tokatu isiltzea'. / Laborantzara bildu naiz eta / lortu ere segitzea / xoxak atera bizimodua / neurera erabiltzea / erakutsi det posible dela / Xuberoan bizitzea».

Txapelketako bere hirugarren saioan Jone Uriak aurrekoetan bezainbeste estutu ez bazuen ere, aurreko saioetako jarrera berari eutsi zion ofizioetan, eta ofizioak kideari erantzunez eta bertsoaldiari ekarpenak eginez egin zituen. Agin Laburuk, bestalde, beherantz egin du txapelketan aurrera. Kanporaketarekin indartsu ekin zion txapelketari puntuaketarik altuena erdietsiz, baina finalaurrekoetan ez du orduko bizitasuna eta gatza mantentzerik lortu. Txapelketan zehar istripu bat ere izan zuen, eta izan liteke horrek ere eragin izana. Haatik, bizitasuna saio guztietan erakutsi du, baita azkenekoan ere.

Zortziko txikian egokitu zitzaien elkarrekin Uria eta Labururi. «Elkarrekin bizi dira Jone eta Agin. Gaur Jonek Agin harrapatu du bere hortzetako eskuila erabiltzen» zuten gaia. Gainontzeko zortziko txikiko ofizioak indarra galduz joan ziren, baina Uria eta Labururenak kontrako bidea egin zuen. «Gehiegi konpartitzen / ez ote gabiltzan» zalantzarekin bukatu zuen bere azken bertsoa Uriak. «Ba has zaitez prestatzen / has zaitez lanean / hortza postizoekin / hasten garenean», bota zion Laburuk azkenean.


Caparros: 'Athletic aztarna uzten duen kluba da'

Utrerako entrenatzaileak Bilboko taldea izango du aurkari igandean. Bere ustez, Bielsaren mutilek 'ligako lau talde onenetariko bat' osatzen dute.

Mallorcako entrenatzaileak, Joaquin Caparrosek, Marcelo Bielsaren taldea izango du aurkari igandean (20:00etan). Caparrosek, "Athletic aztarna uzten duen kluba" dela argi utzi du prentsaurrekoan.

"Athletici beti eskertuta egongo naiz. Lau urtez zuri-gorriak entrenatzea pribilegioa izan da niretzat oso klub handia bata Bilbokoa" azaldu du Mallorcako entrenatzaileak. "Partida zaila izango da ligako lau talde indartsuenetariko baten aurka arituko baikara" azaldu du Caparrosek.

"Maila handiko jokalariak ditu Athleticek eta pixkanaka hazten doaz. Asko pozten naiz zaleengatik eta jokalariengatik" adierazi du andaluziarrak. Gainera, Bielsarei onena opa diola argi utzi du Joaquin Caparrosek: "Onena opa diot. Athletcen bazkidea naiz eta asko pozten naiz. Bilboko taldearekin zorretan nago, klubak asko eman baitit" bukatu du Utrerakoak.


Goranzko bidean aldaparik ez

Gipuzkoako eskuz binakako lehenengo mailan arituko dira datorren urtean Aratz Oliden eta Lorentz Orbegozo. Bi urteko ibilbideak, denbora motza izanagatik ere, fruituak eman ditu.

Urtearen amaieraren atarian, badute zer ospatua Aratz Oliden oriotarrak eta Lorentz Orbegozo aiarrak. Pilotariak dira biak, bi urtez Gipuzkoako eskuz binakako bigarren mailan buru-belarri aritutakoak. Aurten, baina, goranzko bideari ekin diote: aurreneko postua lortu dute lurraldeko bigarren mailan, eta beraz, datorren denboraldian lehen mailan ariko dira.

Olidenen arabera, «gogorra» izan da lehia bigarren mailan: «Bi multzotan banatu gintuzten hasieratik, eta oso aurkari gogorrak egokitu zitzaizkigun. Partidak ere zailak izan dira, hortaz. Lehia estuak jokatu ditugu, eta emaitzetan ere izan du eragina; puntu bat gora edo behera, hala ibiltzen ginen».

Dena den, aurrera egitea lortu zuen oriotarrak eta aiarrak osatutako bikoteak, eta azken muturreraino eraman zuten txapela lortzeko ahalegina. Azkenean, sei jardunaldiren ostean, finalaurrekoetara sailkatzea lortu zuten. Oiarpe bikotearen aurka samur gailenduta, finalerako txartela ere eskuratu zuten. Txapelketa osoan bezala, estua izan zen lehia azkeneko norgehiagokan, lehen mailara igotzea jokoan egonik. Partida osoan atzetik ibili ondoren, Mundarro bikoteari gailendu zitzaizkien Oliden eta Orbegozo. Horrela, 22-20ko markagailuarekin, indar neurketa irabaztea, Gipuzkoako bigarren mailako txapela eskuratzea, eta, beraz, mailaz igotzea lortu zuten. Datorren urtean hasiko da ezker hormako eskuz binakako Gipuzkoako txapelketako lehen maila, eta oraingoan, bertan izango dira Oliden eta Orbegozo.

Maila altua

«Hasiera batean, beti ematen du bigarren kategorian maila ez dela altua izango, baina sarri bestela izaten da. Aurten jokatu dugun txapelketan partidak oso zailak izan dira beti», adierazi du Olidenek.

Hala, «oso gustura» dago bikote modura egindako lanarekin, eta betetzat jo ditu txapelketarako ezarri zituzten helburuak: «Bi urte egin ditugu jada seniorren Gipuzkoako bigarren mailan. Aurreneko urtean, maila horretan mantentzea izan zen gure helburua. Aurten, baina, bigarren urtea izanik, gora begiratzea eta lehenengo mailara iristea izan da asmoa». Baita lortu ere. Añorgako pilota elkarteko kideak dira biak, zaharrenetakoak, eta jubenil mailako ibilbidea amaitu eta seniorretara jauzi egin zutenean elkarteak ez zuen plazarik herrialdeko lehen mailan. «Behetik jardun behar izan dugu lanean; behetik gora. Beti saiatzen gara goranzko bidea urratzen, eta inork ez digu ilusioa kentzen», dio pilotari oriotarrak.

Lehen mailan jokatzen hasi aurretik, Euskal Ligan ariko dira. Indarrak neurtuko dituzte bertan, besteak beste, bizkaitarrekin, nafarrekin edota errioxarrekin , eta Olidenek aurreikusi duenez, «Gipuzkoako maila ikusita, lehia estua izango da Euskal Ligan ere». «Eskarmentu handikoak dira jokalarietako asko, eta zailak izango dira partidak», nabarmendu du oriotarrak: «Irabazi, edo behintzat, txapelketa txukuna egin nahi badugu, orain arte bezain ondo edo hobeto ibili beharko gara».

Besoz beso txikitatik

Irabazteko, garaipena erdiestea lortzeko, badira hamaika estrategia. Badira hamaika modu. Olidenek eta Orbegozok ere badute oso arma boteretsua esku artean: «Txiki-txikitatik ezagutzen dugu elkar».

Olidenek azaldu duenez, hainbeste urtez elkarrekin aritu izanak ahalbidetu die pilotalekuan «elkarri azalpenik eta jarraibiderik eman behar ez izatea». «Badakigu bakoitza non kokatzen den, edota zein eremu babesten duen, hitz egin beharrik gabe». Dena den, Olidenek argitu du «desberdina dela partida bakoitza», eta «beti dagoela zer edo zer egokitu eta aldatu beharra».

Beren jokoaren ezaugarririk azpimarragarriena, «defentsa» dela uste du Olidenek. «Atzeko eremua menderatzen saiatzen gara, baita aurrean, aukera dugunean, jokaldia amaitzen ere», dio oriotarrak. «Pazientzia izaten dugu hasieran, eta lan egiten dugu lehen unetik». Esaldi egokia da hori pilotarien ibilbidea laburbiltzeko.


Jakoba Errekondok landareei buruz hitzaldia emango du asteartean

Datorren asteartean (abenduak 18), landareei buruzko hitzaldia emango du Jakoba Errekondok,

18:30ean hasita, Zestoako udaletxean. Hitzaldiaren ondoren, bertara joandakoek landareen edota nekazal jardunen buruz dituzten kezkei edota jakinminei buruz galdetzeko aukera izango dute.


Aljeriak amaitutzat eman du bahituen operazioa

Nahasmena da nagusi Aljerian gertatzen ari denaz. Aljeriako armadaren erasoan 34 bahitu hil direla esan du ANI albiste agentziak. Hamabost bahitzaile ere hil dituztela dio Mauritaniako albiste agentziak. Al-Qaedari lotutako talde batek Aljerian 41 atzerritar bahitu zituen atzo. Yann Desjeux angeluarra dago bahituen artean. 52 urte ditu, eta militarra izandakoa da.

Aljeriako armadak bonbardatu egin du Al-Qaedari lotutako talde batek atzo erasotako gas zentrala, eta, bahitzaileen arabera, Mauritaniako ANI berri agentziak hedatu duenez, guztira, 34 bahitu eta hamabost bahitzaile hil omen dira. Gas zentralari eraso zion taldearen bozeramaileak esan omen du leku seguru batera eraman nahi zituztenean hil dituztela. Aljeriak amaitutzat eman du operazioa, baina ez du jakinarazi nola amaitu den.

Beste zenbait bahituk ihes egin omen dute, hiru belgiarrek, estatubatuar batek, japoniar batek eta Erresuma Batuko beste batek, hain zuzen ere. Bahituen artean euskal herritar bat ere bazen, baina oraingoz haren egoeraren berri ez du eman inork.

Angelukoa (Lapurdi) da euskal herritarra; 52 urte ditu, gizonezkoa da eta CIS Catering enpresako logistika arduraduna da. 2012 hasieraz geroztik jatetxe baten jabea da Angelun bertan. Sud Ouest kazetak argitaratu duenez, tratu egokia jasotzen ari dira bahituak, eta bahitzeko unean ez ziren zauritu. Bahitzaileek, bahituak askatzearen truke, Frantziak Maliko esku hartze militarra amaitzeko exijitu dute.

Atzo beste bi hildako

BP British Petroleum, Statoil eta Sonatrach konpainiek Aljerian kudeatzen duten gas zentralaren aurkako erasoan bi segurtasun zaindari ere hil zituzten atzo; sei lagun zauritu eta eta 41 atzerritar bahitu zituzten. Al-Qaedari lotutako talde batek erasoa bere gain hartu zuen, eta bahituak 41 zirela argitu zuen. Gaur telefonoz Al Jazeera telebista kateari egindako adierazpenetan aske utz ditzaten negoziatzen hasteko eskatu dute bahituek.

In Amenaseko gas zentrala BP Erresuma Batuko konpainiak Norvegiako Statoil eta Aljeriako Sonatrachekin batera kudeatzen du, eta erasoan hildako bi langileak zentraleko segurtasun zaindariak ziren: bata, frantziarra, eta bestea, britainiarra. Bahituen artean, Euskal Herriko, AEBetako, Austriako, Erresuma Batuko, Kanadako, Norvegiako eta Japoniako jendea dago. Irlandako Gobernuak baieztatu du bahituetako bat irlandarra dela. Filipinetako eta Malaysiako herritarrak ere daude bahituen artean, bahitzaileen arabera.


Arkiskil eta Errekako ur-hornidura lanak

Udalak, Arkiskil eta Erreka auzoetako ur-horniduraren obra enkante bidez adjudikatzeko akordioa hartu eta deialdia Nafarroako Aldizkari Ofizialera bidali du. Iragarkia argitaratzen denetik 26 eguneko epea izanen dute interesatutako enpresak beraien eskaintzak aurkezteko. Eskaintza hoberena egiten duen enpresak hilabeteko epea izanen du obra hasteko eta hiru hilabete bukatzeko. Finantziaketari dagokionez, Nafarroako Gobernuak 10,1 milioi ordainduko du, Udalak 2,5 milioi eta gainerantzekoa, zerbitzuaz probetxatuko diren partikularrak ordainduko dute (4,5 milioi).


Raxoik Kongresuaren ebazpena atzera botatzeko eskatuko du astelehenean; ezetz erantzun dio Rubalcabak

Jose Luis Rodriguez Zapatero Espainiako Gobernuko presidenteak astelehenean hitz egingo du Madrilen Kongresuan, abenduaren 30eko atentatuaren ondoren sortu den egoeraz aritzeko, eta Mariano Raxoi PPren lehendakariak eskaera egingo du bertan: Kongresuak 2005ean Gobernuari ETArekin hitz egitea baimentzen zion ebazpena atzera botatzea. Horrekin batera, Espainiako Gobernuari, Estrasburgoko Auzitegiaren aurrean Batasuna legez kanpoko erakundea dela gogor defenditzeko eskatuko dio.

Rubalcabaren erantzuna

Alfredo Perez Rubalcaba Espainiako Gobernuko Barne ministroak ezezkoarekin erantzun dio Raxoiren proposamenari: ETAk ezin duela agenda politikoa gidatu eta ezin dituela Kongresuaren ebazpenak atzera bota esanez argudiatu du ezezkoa.


Sarrerak erosteko aukera izango da goizean, Pirritx eta Porrotxen emanaldirako

Ikasturtea indarrez eta alaitasunez hasteko ohitura hartu du ‘Hernani’ Musika Eskolak azken zazpi urtetan; akordeoi taldearen ikas bidaiarako dirua biltzen laguntzeko, Pirritx Porrotx eta Marimotots pailazoen emanaldia antolatzen du urtero. Gaur izango da, arratsaldeko 18:00etan hasita, Atsegindegin. Sarrerak erosteko aukera izango da oraindik, gaur goizean zehar: Leokadisti liburudendan eta Ikusi Makusi jolas-dendan daude salgai.

Ametsez eta historiaz betetako ikuskizuna

Pirritx, Porrotx eta Marimotots pailazoek Ameriketako indio baten abenturak kontatuko dituzte: Hernaniraino iritsiko da Txo izeneko mutikoa, balea baten gainean.

Bere aiton-amonen, aiton-amonen, aiton-amonen herria ezagutzera etorriko da, jakiteko ea oraindik ere natura ondo zaintzen duten euskaldunek.

Egurrezko baleontzia eraikitzen ari den Roke agurea eta Plastiker plastiko zalea ezagutuko ditu, eta bien arteko eztabaida...


'Jendea ondo pasatzera etor dadila jaietara, baina errespetuz'

Gorka Urtaran Gasteizko alkatea Faktoria saioan izan da. Bihar hasiko diren jaietan "errespetua" ardatz izan dadila eskatu du, emakumeak "protagonista" izan behar direlarik.

Gorka Urtaran Gasteizko alkateak bihar hasiko diren Andre Maria Zuriaren jaietarako prest daudela esan du. Karmele Jaioren pregoia goraipatu du eta "lana gizonok" dutela gaineratu du, "emakumeak protagonistak izan behar" baitira.

Horren harira, talde feministek Udalak martxan jarri duen protokoloa "positibotzat" hartu dutela azaldu du, baina ez zaiela "nahikoa" iruditzen. "Udalean lan emankorra egin dugu zentzu horretan" hainbat eragilerekin, azpimarratu du.

Jaietan, garbiketa zerbitzua indartu egin dutela jakinarazi du alkateak. "Helburua Gasteiz garbi egotea da", azaldu du. Gainera, "kontratak ez badu zerbitzu bat egiten, ez dugu ordainduko", adierazi du.

Udalaren aurrekontuak iazkoen antzekoak izango direla aurreratu du. Halere, hainbat proiektu berri izango direla aipatu du: mugikortasun plana, hiriko autobus berriak eta erdigunea sustatu nahi dutela azaldu du.


ARDURAGABEKERIAREN 81 BIKTIMA

Gutxienez 81 lagun hil dira Indian, Calcuttan, ospitale batean atzo piztutako sutearen ondorioz; 78 gaixoak ziren. «Krimen barkaezina» egin dute ospitaleko arduradunek, Mamata Banerjee Bengalako gobernuko buruzagiaren arabera, arduragabekeriaz jokatu dutelako. Ez zuten ezer sua itzaltzeko, ezta detektatzeko ere, nahiz eta duela hiru urte ere sute handi bat izan zuten bertan. Atzo, 160 pertsona geratu ziren ezin atera ospitalean, eta asko garaiz ez ateratzeagatik hil zirela esan dute han zeuden medikuek. Ospitaleko lau arduradun atxilotu dituzte. Argazkian, suhiltzaileak, gorpu kiskaliak ateratzen.


Young Playri buruz

Hirigintza eta Ingurumen Batzordeak hiru puntu aztertuko ditu, 18:00etan hasita, udaletxean; tartean, Young Play eremuko birpartzelazio proiektuaren hasierako onarpena.


«Ingalaterrak ez zien eskaini babes instituzionalik euskal haurrei»

Ingalaterran, 4.000 euskal haur inguru hartu zituzten 1937an, baina babesa herritarrek eman zietela esan du Kilnerrek, ez hango gobernuak. Haur horien inguruko informazioa batzeko lanean dihardu.

1937ko maiatzaren 21ean, Ana Maria Gonzalez Garate irakasle donostiarrak Habana itsasontzia hartu zuen, Bilbon. Lepotik kartoi zati bat zuen zintzilik, eta hainbat zenbaki han. 2.504 zenbakitik 2.799 zenbakira arteko haurren ardura zuen bere gain, eta 71-75 irakasleen artean zegoen. Hura bezala, 96 irakasle, 120 laguntzaile, hamabost apaiz, bi mediku eta bi erizain igo ziren itsasontzi hartara. Horiek guztiek 4.000 euskal haurren ardura zeukaten. Hiru hilabeteko egonaldia izango zena bizi osorako bihurtu zen batzuentzat. Tropa faxistak Bilboko atarian zeudela antolatu zuen Eusko Jaurlaritzak Ingalaterrarako espedizio hori. Ana Maria Gonzalez Garateren alaba da Carmen Kilner, eta 2002. urtean Basque Children of '37 Association UK elkartea sortu zuen, beste hainbat kiderekin batera, Ingalaterran egondako haurren inguruko informazioa bildu eta dokumentatzeko. Euskal Herrian izan da egun hauetan, hitzaldi bat emateko.

Ingalaterran ezagutu zuten elkar zure gurasoek. Zer kontatzen zizuten euskal haurrez?

Nire aita estatu kolpea baino egun bat lehenago atera zen Madrildik Londresera, gaixo zegoelako. Urtebete geroago, haurrak etorri zirenean, osatuta zegoen, eta, errepublikanoa izanda, boluntario aurkeztu zen haurren koloniak zaintzeko. Bigarren Mundu Gerran ezagutu zuten elkar nire gurasoek, Hogar Español esaten zioten etxean, han elkartzen baitziren geratu ziren errepublikanoak. Hor ezagutu zuten elkar. Beraz, hori guztia presente eduki dugu beti, baina atzean. Ez zuten asko hitz egiten eurei buruz, Ingalaterrako gizartean integratu gintezen nahi zutelako.

Euskal Herrira bisitak egin zenituzten gerra amaitu ondoren?

1954an, Espainia hegoaldera joan ginen, nire amak beldurra zuelako bere aurrekari politikoengatik. Ez zen komunista, ezta jeltzalea ere, baina denentzako hezkuntza nahi zuen, eta Euskadiko Unibertsitate Federazioko kide izan zen. Gogoan dut nire amona eta izebak muga pasatu eta Hendaiara [Lapurdi] joan zirela. Pentsa, 1937tik ez zuten elkar ikusten! Momentu ederra izan zen. Hainbeste malko, eta besarkada... Bidaia horretan Murtziara [Espainia] joan ginen, nire aita hangoa zelako, baina hainbat urteren ostean Elgoibarrera [Gipuzkoa] joan ginen [hangoa zuen amona].

1936ko gerrak Donostian harrapatu zuen zure ama.

Bai, Donostia erori zenean, nire amona, ama eta haren bi ahizpak ihesean joan ziren Elgoibarrera. Ondoren, Bilbora egin zuten ihes, eta Portugaleten [Bizkaia] jarri ziren bizitzen.

Zure ama ordurako irakasle zen?

Nire ama hiru ahizpetan zaharrena zen, eta 12 urte zituela hil zitzaion aita. 1926. urtea zen, eta nire amona Elgoibarrera itzultzea izango zen normalena, baina hari Donostia gustatzen zitzaion, eta lanean hasi zen. Baina ez zuen dirurik alabei hezkuntza emateko, eta, garai hartan, emakumeentzako aukera bakarrenetarikoa irakasle izateko ikasketak egitea zen. 15 urte bete berri zituen ikasketak hasi zituenean, Primo de Riveraren diktadurapean, eta errepublika garaian amaitu zituen. Haren ikasketak goitik behera aldatu ziren. Ihesean joan zenean, bere paperak Elgoibarren utzi zituen, ziurrenik azkar atera behar izan zuelako.

Edo une horretan paper horiek izate hutsa arriskutsua izan zitekeelako?

Baina garai hartan irakasleek ile motza zuten, eta belaunak erakusten zituzten. Asko sufritu zuten ondorengo errepresioan. Paperik ez zuelako, irakasle izateko sei hilabeteko ikastaro bat egin behar izan zuen, eta apirilaren 1ean eman zioten lehen postua, Galdakaon [Bizkaia]. Ez dakit, ordea, han egon zen... Aurreko egunean Durangoko [Bizkaia] bonbardaketa izan zen, eta segituan hasi ziren beste bonbardaketak. Bilbo, Gernika [Bizkaia]... Zati hori galdua daukat.

Gernikan egon zen?

Zahartu zenean, buruan odolbilduak izan zituen, eta, besteak beste, hitz egiteko gaitasuna galdu zuen. Nik asko irakurtzen nion, eta Gernikari buruzko liburu bat irakurtzean, zera esaten zidan: «Ni! Ni! Gernika, goian!». Ez nion ulertzen zer esan nahi zuen. Gernikako Bakearen Museoan egon nintzenean, esan zidaten herriko goiko aldean Lehen Hezkuntzako eskola bat zegoela, eta bonbardatu ez zuten eraikin bakanetariko bat izan zela. Ez dakit han egon ote zen.

Nola izan zen transmisioa?

Nire gurasoen bizitzaz berandu hasi nintzen interesatzen. Urte batzuk lehenago jabetu izan banintz, gehiago jakingo nuen. Arreta gehiago jarri behar nion, nire amaz dakidan gehiena bera hil ondoren jakin baitut, hainbat paper topatu nituenean.

Nola izan da hainbeste urteren ondoren hau guztia aurkitzea?

Kolpe handia izan da. Dokumentu horiek irakurtzean, ezagutzen ez nuen emakume bat topatu nuen... eta nire ama zen! 22 urterekin joan zen Ingalaterrara, eta, ordurako, bizitza gogorra izan zuen. Ingalaterran irakasle izaten saiatu zen, baina, atzerriko azentua zuenez, ez zioten utzi. Etxean geratu zen.

Beti jakin izan duzu Ingalaterrara joandako haurren berri?

Bai, bere parte zen hori. Haurretako batzuek ere nire amarekiko harremanari eutsi zioten hil artean. Harreman oso estuak sortu ziren, belaunaldiz belaunaldi transmititu direnak, gainera.

Harremana izan duzue betidanik, baina 2002an sortu zenuten elkartea. Zein behar zegoen?

Gure elkartea bigarren belaunaldian sortu zen: irakasleen eta haurren seme-alabek sortu zuten. Hor ikus daiteke zein harreman sortu ziren elkarren artean. Behar batetik sortu zen elkartea, askok euren familien inguruko informazioa bildua baitzeukaten, baina non gorde ez. Horrez gain, nahi genuen ingelesek ikustea zer gertatu zen euskal haurrekin. Asko baitakite Ingalaterrara joan ziren haur juduei buruz, eta horiek bai, gobernuak babestu zituen. Euskal haurren kasua itzela izan zen, Ingalaterrak ez baitzien babes instituzionalik eskaini, eta dena herritarrek babestu baitzuten.

Esku ez hartzeko itunaren eragina izan zen hori. Baina italiarrek eta alemaniarrek, bitartean, babesa eskaini zieten faxistei...

Gernikako bonbardaketarekin lehertu zen dena. Durango eta beste bonbardatzeekin albiste labur bat azaltzen zen egunkarietan, baina George Steerek Gernikakoa luze azaldu zuen, eta The Times-en azalean agertu zen, gainera. Halakoa izan zen eragina, gobernuak onartu egin behar izan baitzuen euskal haurrekin itsasontzi bat hartzea, baina dirurik ez zien eskaini.

Haurrak iritsi zirenean babes handia eskaini zietela esan duzu, baina denei berdin?

Garai hartako Bilbon, nahasketa handia zegoen, baina, haurrak iritsi zirenean, ez zen kontu politiko bat, gizatiarra baizik. Elizaren eskola batzuetan oso ondo hartu zituzten haurrak, baina beste batzuetan ez. Pentsa, euskal kolonietan neskak eta mutilak ez zituzten bereizten, baina elizaren eskoletan bai. Eta pentsa, apaiz batzuek esaten zieten haur batzuei gaiztoak zirela gorriak zirelako, eta beren gurasoak infernura joango zirela. Batzuentzat oso traumatikoa izan zen, eta ez dute ezer jakin nahi izan egiten dugun lan guztiaz.

Bigarren Mundu Gerra nola bizi izan zuten? Asko Ingalaterran geratu ziren...

Azken euskal kolonia 1947an itxi zuten, eta, azkenerako, 250 inguru geratu ziren Ingalaterran. 16 urterekin, geratu ala itzuli erabaki zezaketen, eta denetarik egon zen. Harreman estua lortu zuten ostera. Nire amaren kolonian zegoen haurretako batek, Helvetia Garcia Aldasorok, urtero bazkari bat antolatzen zuen. Tradizio horri eutsi zaio gaur arte.

Zenbat elkartzen zarete?

Orain, gutxi datoz, gazteenak 85 urtetik gora dituelako. Asko ez daude Londresera bidaiatzeko moduan, baina 2015ean hamahiru haur etorri ziren, eta, orain, haien seme-alabak etortzen dira, baita hirugarren eta laugarren belaunaldiak ere. Ehun bat elkartzen gara, maiatzaren 23tik gertuen dagoen asteburuan. Orduan iritsi baitziren Ingalaterrara.

Laster izango duzue bazkaria...

Bai, hilaren 28an daukagu. Oso hunkigarria izaten da. Oraindik, urtero topatzen dugu kolonietan egona izan eta ezagutzen ez gaituen euskal haurren bat. Sinesgaitza dirudi, baina oraindik hazten ari gara.


Ardanza: "EAJ eta PSEren arteko gobernu formula da egokiena"

Bestalde, "erabat ziur" agertu da Arnaldo Otegi "indarkeria behin-betiko amaitzeko lan serioa" egiten ari dela, "baina gelditzea agintzen badiote, dena amaitu da", adierazi du ETAri aipu eginez.

Jose Antonio Ardanza lehendakari ohiak esan du "leialtasun instituzionalagatik" joango dela Patxi Lopez lehendakariak bera aholkatzeko aditu ekonomikoekin osatu nahi duen taldearen inguruko xehetasunak emateko bilerara.

Ildo horretan, eta lehendakariak aholkuren bat eskatuz gero, "herri honetan arazo bat" dagoela esango lioke, izan ere, "ez bakarrik abertzaleek, sozialisten zati batek ere ez du egungo Gobernu formula ulertzen".

Radio Euskadin egindako elkarrizketan, Ardanzak berretsi du bere iritzian EAJ-PSE izango litzatekeela "Gobernu formularik egokiena". EAEko herritarren ia % 70ak, martxoaren 1a baino lehen eta ondoren, jeltzaleen eta sozialisten arteko koalizioa nahi duela nabarmendu du.

Gainera, gogora ekarri du Euskobarometroaren arabera, herritarren % 70ak baino gehiago direla egungo Jaurlaritzaz fidatzen ez direnak. "Horrek arazo estrukturala dagoela erakusten du eta hori datu objektibo bat da", azaldu du.

Ezker abertzalearen hausnarketa

Ezker abertzalearen baitan egiten ari diren hausnarketaren harira, Jose Antonio Ardanza lehendakari ohiak esan du ez dela "prozesuetarako garaia, erabakiak hartzeko unea" dela azpimarratu du.

Ardanzak esan du orain arte "prozesu asko" egon direla eta Aljerreko elkarrizketak, Lizarra-Garazi eta Loiolako negoziazioak ekarri ditu gogora. Horietan guztietan ETAk "gelditzea" agindu zuela deitoratu du, berriro atentatuetara bueltatuta.

"Erabat ziur" agertu da Arnaldo Otegi "indarkeria behin-betiko amaitzeko lan serioa" egiten ari dela, "baina gelditzea agintzen badiote, dena amaitu da", adierazi du ETAri aipu eginez.

Horrenbestez, ezker abertzaleari prozesu berrietaz hitz egiten entzutearekin "aspertuta, nazkatuta eta etsita" dagoela esan du. "Ez da prozesuetarako garaia; erabakiak hartzeko unea da. Eta bi aukera daude: Edo ETAk armak uzten ditu edo ezker abertzalea ETArengandik aldentzea", nabarmendu du.


Mas: «Ziur, azaroaren 9an bozkatuko dugu; beste kontu bat dira baldintzak»

Kataluniako Parlamentuko presidenteak bozkatuko dutela berretsi du, baina gehitu du gai batzuk ez daudela bere esku. ERC, ICV-EUiA eta CUPek ez diote atzerapausorik onartu, eta herriaren agindua bete egin behar dutela berretsi dute. Espainiako Gobernuak, berriz, entzungor egin dio Diadako mezuari. Kontsultaren legea debekatu egingo duela iragarri du jada.


Ander Okamika: 'Irabaztera etorri naiz baina helere oso gustora'

Ander Okamika bigarren sailkatu da Bilboko triatloian, ironman erdian

Ander Okamika bigarren sailkatu da Bilboko triatloian, ironman erdian


Bederatzi hilabeteko borrokari jarraipena, Gipuzkoan zehar

Orain arteko 62 greba egunei, beste 26 gehitzea erabaki dute probintziako zahar etxeetako emakume langileek, uztailaren 12ra bitarte. Tartean, kanpaldi bat egingo dute.

2016ko abenduan amaitu zen aurrez sinatuta zuten hitzarmena. Handik hilabetera, Negoziazio Mahaia osatu zuten, sindikatuetako kideek euren proposamenak aurkeztu zituztelarik. Horrela, urtebete igaro zuten elkar adostu nahian. Iazko udara aurretik, baina, ELAko kideak Negoziazio Mahaia alde batera uztea erabaki zuten, patronalak eurak proposatutakoa ziurtatzen ez zuelako. Ondorioz, irailaren 28an ekin zieten lanuzteei. Horrela, hilabetero geroz eta egun gehiagoz utzi zioten lan egiteari, Gabonak bitarte.

Bitarte horretan, ELA sindikatuarekin elkartzeko esan zion Foru Aldundiak patronalari. «Hitzarmen on bat lortzean, beraiengana joateko, eta eurak finantzatuko zutela aitortu ziguten. Foru Aldundira joandakoan, baina, guri ordaintzeko dirurik ez zutela adierazi ziguten. Hori baino larriagoa izan zen patronalarekin sinatu beharreko akordioaren dokumentua faltsifikatu izana, ELAk patronalarekin egindako akordioaren ordez, bere proposamena zela jarriz. Ondoren, hori salatu genuen», aitortzen du Ana Merchan ELA sindikatuko kideak eta Ordiziako zahar etxeko langileak.

Mahaian ez daudenez, greba egunak areagotzen joan direla dio. Hauteskundeak ere heldu ziren gerora. Orain, Batzar Nagusiak eratuko dituzte. «Horrez gain, greba deialdia egitean, beharrezkoa da erregistrora joatea. Honi buelta bat ematea beharrezkoa zela eta, Foru Aldundia, patronala eta sindikatua mahai berean elkartzea proposatu genuen. Hilaren 12an plazaratu genuen deialdia, baina Aldundia ez zen azaldu. Hurrengo negoziaketa uztailean izango da».

Aurreko astean ekintza ezberdinak egin zituzten, garbitzaile bakoitzak bere eskualdean. Orain, 6 etapako ibilbidea egiten dihardute Gipuzkoan zehar. Astelehenean hasi ziren, Donostiatik Oreretarainoko bidea eginez. Atzo, Getariatik Zumaiara joan ziren. Gaur, berriz, Tolosako Iurramendi zaharren egoitzatik, Villabonako Malkar plazarainoko bidea egin zuten. Bihar, Eibarren eta Elgoibarren egongo dira. Etzi, Beasainen eta Ordizian. Larunbatean, Intxaurrondotik Gipuzkoako Foru Aldundiaren egoitzaraino jaitsiz amaituko dute. Uztailaren 4an, 5ean eta 6ean, berriz, Donostiako Bulebarrean bilduko dira, kanpaldi bat egiteko.

2 orduko martxak izaten ari dira, eta etapa bakoitzean, zahar etxeen ingurutik igarotzeko asmoa dute, batez ere, bertakoak egoeraz jabetu daitezen. Horrela egin dute, gaur, Iurramendin elkartutako 50 bat garbitzailek. «Asteartean, gehiago izan ginen. Bizi dugun egoerari aurre egiteko modu onena iruditzen zaigu».

Greban dauden bitartean, 70-80 bat langile ari dira gutxieneko zerbitzuan lanean. Horren arabera, egunero etapak burutzen ari diren langileak aldatzen doazela dio. Eraikin judizialetako garbitzaileek Garbialdirekin lortu berri duten akordioaren inguruan, berriz, honakoa dio: «Indarra ematen digu horrek, hurrengoak gu izango garelako».


Osasunak irabazi egin dio Lorcari eta playoffetan sartzeko aukerekin jarraitzen du

Talde gorritxoak 1-0 irabazi du Sadarren Bigarren Mailako azken-aurreko jardunaldiko partida eta sailkapeneko 7 postuan da, 5. den Cadizekin eta 6. den Valladolidekin berdinduta.

Osasunak 1-0 irabazi dio Lorcari, Sadarren jokatu duen Bigarren Mailako azken-aurreko jardunaldiari dagokion partida. Garaipen honi esker eta jardunaldian eman diren emaitzak kontutan hartuta, Nafarroako taldea sailkapeneko 7. postuan da, 5. den Cadizekin eta 6. den Valladolidekin berdinduta, 64na puntura. Azken jardunaldian igoerako playoffetara sailkatzea izango du jokoan, puntuetara berdinduta dagoen Valladoliden aurka.

Talde girritxoak baloiaren jabetza izan du hasieratik, baina kosta egin zaio abagune argiak sortzea. Hala ere, lehen zatiko aukera argienak Osasunak izan ditu. Lorcak abagune bakarra izan du lehen 45 minutuetan; Javi Muñoezek area kanpotik egin duen jaurtiketa gutxigatik kanpora joan da, 30. minutuan. Norgehiagokako 34. minutuan epaileak baliorik gabe utzi du Xiscoren gola, aurrelariak falta egin omena duelako, eta atsedenaldira iritsi orduko beste abagune bat izan du Osasunak, baina Oierren errematea kanpora joan da.

Bigarren zatian ere nagusi izan da Osasuna. Partidako 54. minutuan Lorcako atezainak Osasunaren gola eragotzi du Xiscoren errematea geldituta. Miguel Flañok kanpora bidali du errematea 67. minutuan eta minutu bat beranduago, David Rodriguezen jaurtiketa defentsa batek atera du. Ekinean ibili da talde gorritxoa eta 71. minutuan jaso du saria Unai Garciak sartu duen golarekin (1-0). Gola sartu ostean nagusi izaten jarraitu du Osasunak eta partida guztiz erabakita uzteko aukera izan du 81. minutuan, epaileak gorritxoen aldeko penaltia adierazi baitu; Xiscok, ordea, zutoinera bidali du penalti jaurtiketa. Penaltia huts egin arren, Osasunak kontrolpean izan du partida eta garaipena eskuratu du (1-0).

Fitxa teknikoa: 1 - Osasuna: Manu Herrera; Lillo, Miguel Flaño, Unai Garcia, Oier; Lucas Torro; Rober Ibañez (Arzura, m.75), Borja Lasso (David Rodriguez, m.62), Fran Merida, Quique; eta Xisco (Roberto Torres, m.90). 0 - Lorca: Dorronsoro; Fede Vega, Holgersson, Fran Cruz, Pomares, Peña; Alberto Noguera, Javi Muñoz, Gomelt (Digard, m.76), Dani Ojeda (Brown, m.76); eta Nando. Gola: 1-0, m.70: Unai Garcia. Epailea: De la Fuente Ramos. Txartel horiak atera dizkie Lorcako jokalariak diren Alberto Noguerari (m.88) eta Fede Vegari (m.93).


Hiru lagun atxilotu dituzte Gasteizen, etxebizitza bat okupatzen saiatzeagatik

Alde Zaharreko etxebizitza bat okupatzen ahalegindu ziren, baina ez zuten lortu, bizilagun batek harrapatu zituelako.

Bi gizon eta emakume bat atxilotu dituzte Gasteizen, Alde Zaharreko etxebizitza bat okupatu nahian ari zirela; ez zuten okupazioa gauzatzea lortu, bizilagun batek harrapatu zituelako eta Ertzaintzari deitu ziolako.

Asteazken goizaldean, 03:00ak aldera bizilagunaren abisua jasotakoan, hainbat patruila bertaratu ziren, eta gizon bat topatu zuten eskaileretan, baina ez zien azaldu nahi izan zertan ari zen bertan, Segurtasun Sailak jakitera eman duenez.

Gerora, beste gizon bat eta emakume bat agertu ziren, eta horiek ere ez zien azaldu nahi izan zergatik zeuden han. Agenteek inguruak ikuskatutakoan, motxila bat topatu zuten eskailera-buruan; besteak beste, sarrailetako zilindroak ateratzeko gailu bat eta plastiko-zati bat zeuden barruan.

Gainera, bi sarraila indarrez irekita eta zilindroetako bat lekutik ia erabat aterata aurkitu zituzten.

Horren aurrean, 26, 24 eta 21 urteko hiru lagunak atxilotu zituzten, bi delitu egotzita: kalteak eragitea eta etxebizitza bat usurpatzen saiatzea.


'Fariña' liburua bahitu du epaile batek

Liburuan O Groveko alkate ohia Galiziako droga-trafikoarekin lotuta dagoela aipatzen da. Hark aurkeztutako demandaren harira bahitu dute liburua.

Madrilgo Collado Villalba herriko epaileak 'Fariña' liburua bahitzeko eta salmenta guztiak gelditzeko agindu eman du.

Nacho Carretero kazetaria Galiziako narkotrafikoaren historiari buruz idatzitako liburu da.

Jose Alfredo Bea Gondar O Groveko alkate ohiak aurkeztutako demanda aintzat hartuta erabaki du epaileak liburua bahitzea, kautelazko neurri moduan.

EFE agentziaren arabera, liburuaren zabalkundea, banaketa eta salmenta berehala gelditzeko agindu dio epaileak argitaletxeari.

Horrez gain, obra itzultzea, eraldatzea nahiz edonola esplotatzea debekatu du epaileak.

Liburuan O Groveko alkate ohia Galiziako droga-trafikoarekin lotuta dagoela aipatzen da. Liburuan leporatzen zaizkion delituak baieztatu zituen Auzitegi Nazionalak. Alabaina, Auzitegi Gorenak epaia baliogabetu zuen forman izandako akatsengatik.


Rock eta balada amerikarrak Amaia antzokian

Willie Nile poeta eta bakarlari estatubatuarrak American Ride bere azken diskoa aurkeztu zuen Arrasateko antzokian. 70. hamarkadan ekin zion Nilek bere ibilbide artistikoari eta emanaldian urteek emandako esperientzia igarri zen. Abeslariak kontzertuan, bere karrerako rock doinu eta baladak tartekatu zituen.


Euskal Asteko azken ekintzak

Gaur amaituko da Iraurgi Ikastetxean aste osoan ospatu duten Euskal Astea. Azken eguna ondo aprobetxatzeko, gaur (ostirala) goizean lehen hezkuntzako ikasleek herri kirolak izan dituzte (argazkian). Arratsalderako, berriz, Ziklo park txikia eta Quads pista antolatu dute.


Sozialdemokratak nagusi Finlandian, eskuin muturrari ozta-ozta irabazita

Antti Rinne buruzagi sozialdemokratak lehen ministro izateko aukera du horrela, baina Parlamentua oso zatituta dago eta beharrezkoak izango dira itunak.

Alderdi Sozialdemokratak (SDP) irabazi ditu hauteskunde legegileak Finlandian, botoen % 17,7 jasota. Hala ere, bi hamarreneko aldea soilik atera dio ultraeskuinari. Zantzu guztien arabera, Parlamentua oso zatituta geratuko da, lehenengo aldiz ez baita alderdirik iritsi % 20ko babesera.

SDPren atzetik geratu da eskuin muturreko Finlandiarren Alderdia, lehen Benetako Finlandiarrak zena, botoen % 17,5 jasota, botoen % 100 zenbatu dituztenean. Hala, lehenak 40 diputatu izango ditu, bigarrenak baino bat gehiago.

Hirugarren geratu da Koalizio Nazionalaren Alderdia (NCP) kontserbadorea, botoen % 17rekin (38 eserleku), eta laugarren Juha Sipila orain arte lehen ministro izan denaren Finlandiako Zentroko Alderdia (botoen % 13,8 eta 31 eserleku).

Berdeek botoen % 11,5 (20 eserleku) eskuratu dituzte, Ezkerreko Aliantza (botoen % 8,2 eta 16 eserleku), Finlandiako Alderdi Popular Suediarra (botoen % 4,5 eta 9 eserleku) eta Alderdi Kristau-Demokrataren aurretik (botoen % 3,9 eta 5 eserleku). Gainerako bi eserlekuak beste bi hautagaik eskuratu dituzte.

Horrela, ezkerreko alderdiek 76 diputatu izango dituzte, eta zentro-ezkerrekoek, ostera, 107. Guztira, 200 diputatuk osatzen dute Parlamentua.

Parte-hartzea % 72koa izan da.

Datu horiekin, Parlamentua oso zatitua geratuko da, eta itunak beharko dituzte gobernu egonkorra izateko. Horren harira, Sanna Marin sozialdemokraten 'bigarrena'k baztertu egin du eskuin muturrarekin itunik egitea. "Zaila da niretzat SDP eta Finlandiarren Alderdia gobernuan elkarrekin ikustea. Alderdi kontserbadore eskuindarra da", azaldu du.


Epika

Osasunak ospatzeko moduko zerbait egin du asteburu honetan. Osasuna futbol taldeak. Norbaitek ez baleki. Diot, ni asteburuan ez nengoelako oso ziur Osasunak zer zuen jokoan: lehen mailara igotzea ala bigarrenari eustea —irabaztea eta gehiago ez galtzea berdin ospatzen dituen toki batean bizi baikara.

Lagunarteko Whatsappetan adore mezu sutsuei begira ez zegoen duda argitzerik. Une batean galdetu ere egin nuen eta ia denek nire txantxa tipikoetarikotzat hartu zuten, besterik erantzun gabe; beharbada orain irakurleren batek ere pentsatuko du hau baliabide literario bat dela —ezinezkoa baita futbolaz ez jakitea.

Lagunek aurreko aste osoan Osasunaren alde bidali mezuak eta irudiak errepasatzeari ekin diot, eta nire mugen baitan aztertzeari ere bai. Epikeraz idatzita daude mezuak. Epikak ez du daturik behar, bihotzera jo nahi du zuzenean —eta datuak oztopo dira—, nahiz eta lehendik sinestunak direnak baino ez hunkitu. Berdin du. Epikerak norabide bakarreko mezuak onartzen ditu, in crescendo joan behar dutenak. Epikera absolutiboan jokatzen da, salbuespenik ez du. Osasunako presidenteak: «Absolutamente Nafarroa osoari axola zaio Osasuna». Iruñeko alkateak: «Zuek zarete [nafar] guztiok batzen gaituzuenak».


Toñaren dimisioa nahi dute

ELAk eta LABek Jaurlaritzaren agiri bat erakutsi dute, eragin mugatuko itunak sustatuz «gehiengo sindikala baztertzen duena». Agiria bat dator BERRIAk argitaratutako Confebasken agiriko edukiarekin.


Thailandiak harrapatuta

Azken 31 urteetan Thailandian, Koh Tao irlan bizi den Joseba Jimenez alegiarrarekin aritu gara solasean. Nolatan erabaki zuen han bizitzea, nolako irla topatu zuen, nolakoa den hango bizimodua...


Eztanda bat izan da harrobian eta kalteak eragin ditu aldameneko etxebizitza batean

Astigarragako (Gipuzkoa) harrobi batean izandako leherketak kalteak eragin ditu aldameneko etxebizitza eta garabi enpresa batean. Eztanda 13:50ean gertatu da "Excavaciones y Transportes de Astigarraga" enpresak Gipuzkoako herri horretan daukan harrobian eta leherketaren hotsa Donostia eta Oiartzunen ere entzun ahal izan da. Eztandaren unean etxebizitzaren barnean emakume bat zegoen, alabarekin batera, baina leherketak ez die zauririk eragin, herriko Udaltzaingoak adierazi duenez. Kalteak, ordea, garrantzitsuak izan dira.


Urriaren 2an hasiko dira Ondarroako Kamiñaldeko lanak

Ondarroako Udalak jakitera eman duenez, datorren martitzenean [urriak 2] hasiko dituzte Kamiñalde magaleko lanak UTE Kamiñaldeko zuzendaritza, geologo eta topografoak, udal arkitektoen ikuskapenarekin batera. Aurreratu dutenez, zazpi hilabete iraungo dute lanek.

Kamiñaldeko mendi magaleko lanen zuinkatze akta aurreko barikuan [irailak 21] sinatu zuen Zunbeltz Bedialauneta alkateak, eta udal ordezkariek agertu dutenez, astebeteko epean lanak hasteko beharrezko materiala eramango da Kamiñaldeko mendi magalera.

Zunbeltz Bedialauneta Ondarroako alkatea, Irene Ruiz (Moyua, Gaimaz eta Geotunelen artean osatutako UTE Kamiñaldeko ordezkaria) etaAlvaro Zumelaga (obra zuzendaria), Kamiñaldeko mendi magalaren parean. Argazkia: Ondarroako Udala

Bizilagunei lanen nondik norakoak azaltzeko auzo batzarra antolatu du udalak. Bertan alkatea eta zinegotziak egongo dira bizilagunen kezka eta zalantzak argitzeko. Batzarra barikuan [irailak 28] egingo da, 18:30ean, Kofradia Zaharrean.

ALBISTE HONEGAZ LOTUTA: Ondarroako Udalak Kamiñaldeko obrekin amaitzeko azken pausoa eman du


Barkos:'Felipe VI.ak ere ikusten du; garai berriak, irtenbide berriak'

Nafarroako presidente berria Madrilen jaso du Espainiako erregeak; Barkosek Bardean aurreko astean gertatutakoaren gaineko bere kexa azaldu du bertan.

"Nire solaskidea ere erabat konbentzituta zegoen, nire iritziz; berak ere ikusten du garai berriek irtenbide eta kokapen berriak eskatzen dituztela", esan du gaur Uxue Barkos Nafarroako presidente berriak Felipe VI. Espainiako erregearekin Zarzuelan batzartuta egon ostean.

Barkos Nafarroako presidentetzan dagoen lehen abertzalea da, eta kezka jakin batzuen berri eman dio erregeari; besteak beste, berak zuzentzen duen gobernu berria jasotzen ari den kritika "artifizialak", edo aurreko astean Bardean jazotakoa. Hain zuzen, turista bata rin zauritu zen bertan, bala batek jota, maniobra militar batzuk egiten ari zirela.

Elkarrizketan, Barkosen esanetan, begikotasuna nagusitu da erabat; biek partekatu dute, "kokapen desberdinetatik", zehaztu duenez, "erantzun berriak aurkitu behar direla, garai berrietan baikaude". Hori dena, "kudeaketa politiko eta instituzionaletik".

Bardean jazotakoa, hizpide

Bardean jazotakoa ere izan dute hizpide. Barkosen iritziz, "zorigaiztoko gertakaria" izan da, "tristea", ezbehar bat izan zitekeen eta. Bala batek turista bati eragin zion; biktima tiro-poligonotik kanpo zegoen.

"Tiro-poligono bat izatea, su errealekoa, parke natural bateko erdialdean, zitalkeria da, nik uste", nabarmendu du presidenteak. Azaldu duenez, erregeari esan dio beharrezkoa dela jazotakoaren txostenen berri izatea, egoera berraztertzea eta segurtasuna "irmotasun osoz" eskatzea.

Barkosek eta Felipe VI.ak Viana Printze Sariaren gainean ere hitz egin dute. Foru Gobernuak ematen du urtero, eta Leyreko Jauregian ematen du, Espainiako erregearen presidentetzapean, baina ez du informazio handirik eman horri buruz. Nafarroako presidentearen arabera, ia urtebete geratzen da hurrengo saria emateko, eta, beraz, ez da garaia pentsatzeko ea erregea gonbidatuko duten ala ez. "Niri ez dagokit Felipe VI.ak eman dizkidan iritzien berri ematea", azpimarratu du.


Eguerdian aurkeztu dute Leintz Eskola Kirola egitasmoa

2004-2005 ikasturtean sortu berri den LEINTZ ESKOLA KIROLA egitasmoa aurkeztu dute gaur Leintz Gatzagako udaletxean. Eragile ezberdinen arteko elkarlanaren emaitza da, haurrei zuzendua dago, eta kirola du oinarri.

1990-1991 ikasturtean, Eskola Kirol Proiektuak jarri ziren abian Gipuzkoa osoan, eta hala egin zuten Arrasatek eta Aramaiok alde batetik, eta Aretxabaletak eta Eskoriatzak bestetik. Pasa den ikasturtean proiektu bien arteko lehen hurbilketa izan zen, eta oraingoan Leintz Eskola Kirola eratu dute: bailarako ikastetxe eta udal guztiek elkarlanean garatzen duten proiektu bakarra. 2 Foru Aldundik –Gipuzkoakoak eta Arabakoak-, 5 udalek –Arrasate, Aretxabaleta, Aramaio, Eskoriatza eta Leintz Gatzagakoek- eta 8 ikastetxek parte hartzen dute bertan.

Zentzu horretan, egitasmoak haur baten osasunean, heziketan, garapen psiko-sozialean, kirol hastapenean eta euskararen normalkuntzan izan dezakeen garrantzia azpimarratu du Asier Mujikak. Monitoreak eta kirol elkarteak inplikaturik daude egitasmoan eta guztiak bat datoz proiektu pozgarria dela esaterako orduan. 2004-2005 ikasturtean eskola kirolean izena eman duten haurrak ia mila dira, 6-14 urte bitarteko ikasleen %50 inguru. Mutilak dira gehienak, eta nesken parte hartzea areagotzea izango da, hain zuzen, ikasturte honetako erronka nagusietako bat.


Bergarako Sorturen kalera irteteko deia, datozen egunotako ekimenei begira

Martxoaren 8aren bueltan antolatu diren ekitaldietarako, martxoaren 11n Bilbon egingo den torturaren aurkako manifestaziorako zein martxoaren 18an Arrasaten egingo den Euskaraz Bizi Egunerako deia egin dute, besteak beste.

Birsortu prozesua bukatu eta Bergararako ere "herri proiektu" baten oinarriak adostu ostean, Bergarako Sortu ekimen sorta prestatzen ari da Euskal Estatua eraikitzeko: "Bergara eraldatuz sozialki aurreratua izango den Euskal Estaturantz pausu zehatzak ematen nahi ditugu".

Martxoak 8

Martxoaren 8aren testuinguruan, Bergarako mugimendu feministak, Martxanterek, ikastetxe eta Udalarekin batera ekimen sorta antolatu dute. "Bergarak behar duen herri proiektuan gizon eta emakumeen arteko parekidetasuna lortzea ezinbestekoa denez herrian antolatu diren ekimen guztietan parte hartzeko deia egiten dugu. Etxetik hasita, jarrera matxistak gainditu, zaintza lan zein ardurak banatu eta indarkeria matxistari aurre egiteko garaia da", adierazi dute, ohar bidez.

Euskaraz Bizi Eguna

Bestalde, Bergarako Sortuk 2026rako eraiki nahi duen Bergara eta Euskal Estatua euskaldunagoa izatea nahi du: "Horretarako, euskara Euskal Herri osoan ofiziala eta lehentasunezkoa izan behar da, euskararen ezagutza eta gure hizkuntza erabiltzeko eskubidea herritar guztioi bermatuz". Horren harira, bat egiten dute Euskal Herrian Euskarazek martxoaren 18an Arrasaten antolatu duen Euskaraz Bizi Egunarekin. "Bide batez, dei egiten diegu herritarrei gure hizkuntzaren defentsan mobilizatu eta euskaraz bizitzeko", gaineratu dute.

LOMCE legea

Martxoaren 22an eta 23an LOMCE legearen aurka mobilizatzera deitu du alderdi ezkertiarrak: "Madrilek inposatu eta Gasteizek txakur txintxoa bezala onartu. Hezkuntza, gure herriaren etorkizuna eraikitzeko tresna nagusia izanik Estatuek kontrolpean nahi dute: Madril eta Parisen erabakitzen dute Bergaran zein Euskal Herrian zer eta nola ikasi, Gasteizko gobernuak berriz guztiari amen. Aski da, gure herrian gure hezkuntza nolakoa izan behar den guk erabaki behar dugu". Sorturen arabera, irakasleek eskubidea dute baldintza duinetan lan egiteko eta ikasleek kalitatezko hezkuntza publikoa jasotzeko. Hezkuntza sistema propioaren alde, martxoaren 22an irakasleak eta martxoaren 23an ikasleak KALERA! Hezkuntza "euskaldun, hezkidetzaile eta askatzailea" nahi eta behar dugulako.

Torturaren aurkako martxoaren 11n

Era berean, martxoaren 11n Bilbon torturatuak izan diren milaka Euskal Herritarrek antolatutako manifestazioan parte hartzeko deia egin du Sortu. Autobusa antolatu dute; izena eman daiteke Arrano Tabernan.

Sarek antolatutako manifestazioak

Bide batez, euskal preso guztien etxeratzea ere eskatu dute: "Txantaiak, jipoiak, sakabanaketa,… Eguneroko ogia dira eta bereziki larria iruditzen zaigu larri gaixo diren Euskal Preso Politikoen egoera. Preso guztien etxeratzea eskatzen dugu, gatazka armatuaren amaieraren ondorio natural gisa. Zer esanik ez, kartzelan gaixo diren preso guztien berehalako etxeratzea ezinbestekoa da neurri humanitario gisa". Zentzu honetan, martxoaren 25ean Baionan eta Apirilaren 8an Donostian Sarek antolatu dituen mobilizazioetara joateko deia egin dute.


"Gaitzaz baino gehiago, COVID-19ak ekonomian izan dezakeen eraginaz kezkatuta sumatzen dut gizartea"

2012tik Ameriketako Estatu Batuetan bizi da Joseba Brit. Ingeniaria da ofizioz, baina musikagile gisa ere bidea egiten ari da oriotarra. Portland hiriko etxetik, COVID-19 gaitzak sortutako krisia izan du hizpide.

JOSEBA BRIT - AEBko Portland hirian bizi den oriotarra

Koronabirusari aurre egiteko larrialdi egoera ezarri dute Euskal Herrian. Zein da egoera Oregonen, zu bizi zaren estatuan?

Ameriketako Estatu Batuetako egoera orokorrean txarra bada ere, herrialde handia da hau, eta estatu batetik bestera diferentzia handiak daude. Oregonen, ni bizi naizen estatuan ez du hainbeste eragin COVID-19 gaitzak, AEBko beste lurraldeekin alderatuta. New Yorken eta New Jerseyen bizi dute egoerarik gogorrena, eta horiek ekialdeko kostan daude, hegazkinez Portlandetik bost ordura. Oregoneko gobernadore Kate Brownek Etxean Geratu, Bizitzak Salbatu lelopean etxean geratzeko agindua eman zuen duela bi aste. Hori dela eta, lana etxetik egin dezakenak telelana egin behar du, baina metal sektoreko industriak irekita jarraitzen du. Jatetxeak eta tabernak ere irekita daude, baina ezin da horietan egon, edaria edo janaria erosi eta etxera eramateko prestatzen dute. Bestalde, kiroldegiak, kayak elkartea eta gainontzeko kirol taldeak itxita egon arren, metro eta erdiko segurtasun tartea mantenduta kalera irten liteke kirola egitea. Gainontzean, supermerkatura joateko maskarilla jantzi behar dugu.

Koronabirusak kezka sortu al du herritarren artean?

Egia esan, gaitzaz baino gehiago, Koronabirusak ekonomian izan dezakeen eraginaz kezkatuta sumatzen dut gizartea. Lehen aipatu dudan bezala, Oregonek nahiko ondo eutsi dio krisiari, baina lagun batzuek lana galdu dute, enpresa askok kolpe handia jaso dutelako, eta enpresa txikien eta autonomoen etorkizunaz ere kezkatuta daude herritarrak.

Bestalde, nik esaterako, hirian korrika egiteari utzi diot, jende askok segurtasun distantzia ez duelako behar den bezala mantentzen; beraz, autoa hartu eta ordubetera dagoen laku batera joaten naiz orain Iron Man erdirako entrenatzera.

Antzeman al duzu supermerkatuetan janaria edo produktuak falta direnik?

Bideta instalatu nuen udaran etxean, eta eskerrak! Komuneko papera, eskuak garbitzeko produktuak eta bitaminak falta baitira nagusiki supermerkatuetan. COVID-19 gaitzaz gain, Oregonen badugu beste arrisku bat; sekulako lurrikara gertatu daiteke, San Andreas faila oso gertu dugulako. Horregatik, hiru hilabetetarako janaria gordeta izaten dut beti etxean, eta egia esan jaki-tokiari eskua sartu diot dagoeneko. Ez ote dira COVID-19aren krisia eta San Andreas failak sortutako lurrikara batera gertatuko, alajaina!

Azken datuen arabera, Ameriketako Estatu Batuetan milioi erdi lagun kutsatu dira COVID-19arekin eta kopurua handitzen ari da. Estatu Batuetako osasun sistema pribatua da. Uste duzu horrek zaildu egingo duela gaixotasuna kontrolpean izateko ahalegina?

Hemen kapitalismoak agintzen du, eta COVID-19ak sortutako krisiarekin aberasteko aukera baldin badago, batzuek dirua egingo dute. Horrez gain, gizarte hau Euskal Herrikoa baino askoz ere indibidualistagoa da, eta interes pertsonala interes orokorraren gainetik jartzen da askotan. Hortaz, badirudi agintariek AEBko enpresa pribatu bat aukeratu dutela testak egiteko, eta horregatik geratu gara test asko egin ezinik. Hegoaldeko Koreak esaterako, kasu oso gutxiren ostean neurri oso gogorrak hartu zituen eta berehala kontrolatu zuten gaixotasuna. Hori hemen ezinezkoa izango litzateke; izan ere, ekonomia eta kapitalismoa oso garrantzitsuak dira, eta agintariak neurri zorrotzak hartzen hasteko, hildakoen kopuruak oso handia izan beharko luke. Gainera, aurten hauteskundeak ditugu azaroan, eta sutan dagoen etxea salbatzera datorren suhiltzaile heroiaren itxura ematea oso garrantzitsua da agintean daudenentzat, bizitzak salbatzea baino garrantzitsuagoa dirudienez. Nik neuk esaterako, ez ditut ulertzen etxean geratu behar dugulako gizartean sortu diren kexak. Orain dela ez hainbeste urte, soldaduskara eta gerrara joan behar izaten zuten askok; guri berriz etxean geratzeko eskatu digute, eta hori kontraste indartsua da.

Zer esango zenieke oriotarrei?

Animo! Egoera zaila da hau, eta batzuentzat oso gogorra izango da honi buelta ematea; lana galdu dutelako, hildako lagunak dituztelako, edo gaixotasunagatik senideak beldurtuta dituztelako... Dena dela, egoera zail honetan ikasgai ederra aurkitu litekeela uste dut, bilatzeko apustua eginez gero noski. Egoera gogor honetan ere, esker ona erakutsi daiteke; izan ere, hau irakurtzen ari bazara, bizirik zauden seinale da. Eta bizirik gauden bitartean, zer hoberik ahal dugun ondoen bizitzea baino?


Nafarroa Baik ez du bere egin Bergarako proposamena

Nafarroa Bai koalizioak ez du bere egin Bergarako proposamena. Nafarroa Baira gehitu nahi duenak «haren izaera eta helburuak errespetatuz» egin behar duela erantzun dio koalizioak ezker abertzaleari.


Aginagan eta Zubietan ere antolatu dira udako txokoak

Hauek dira Aginagarako eta Zubietarako egin diren eskaintzak.

Udako txokoak antolatu ditu Antxomolantxak Aginagan

Ekaineko azken astean eta iraileko lehen astean, udako txokoak antolatuko ditu Antxomolantxak Aginagan.

Ekainaren 24tik 28ra bitartean, goizeko 10:00etatik 13:00era egongo da martxan. Antxomolantxa elkarteko bazkide direnek, haur bakoitzeko 10 euro ordaindu beharko dute. Bazkide ez direnek, 20 euro. Izena emateko azken eguna ekainaren 5a izango da. Izena emateko, deitu telefono zenbaki honetara: 637 332 402.

Irailaren 2tik 6ra bitartean, goizeko 10:00etatik 13:00era egongo da martxan. Antxomolantxa elkarteko bazkide direnek, haur bakoitzeko 10 euro ordaindu beharko dute. Bazkide ez direnek, 20 euro. Kasu honetan ere, izena emateko epea ekainaren 5ean amaituko da.

Izena emateko, deitu telefono zenbaki honetara: 637 332 402.

Uztaileko txokoak Aginagan, San Praixku Guraso Elkarteak deituta

Uztailean ere, Udako Txokoak antolatuko dira Aginagan. San Praixku Guraso Elkarteak aditzera eman duenez, uztailaren 1ean hasi eta uztailaren 30a arte luzatuko da. Hilabete osorako edo hilabete erdirako eman daiteke izena. Aginagako eskolan diren ikasleentzat, kuota hauxe izango da. Hilabete osoa, 55 euro. Hilabete erdia, 30 euro.

Aginagako?Eskolan ibiltzen ez diren ikasleen kasuan, hilabete osoko kuota 90 euro. Hilabete erdia, 55.

Kasu honetan, ekainaren 14an amaituko da izena emateko epea.

Inskripziorako edo informazio gehiago jasotzeko, deitu telefono zenbaki honetara: 637 332 402.

Zubietako Txokoetan izena emateko garaia

3-11 urte artekoei zuzendutako txokoak antolatu dituzte, uztaila eta abuzturako Zubietan. Izen emate orriak Barazar Tabernan eskuratu daitezke. Udaletxeko postontzian utzi behar dira, maiatzaren 20a baino lehen. Informazio gehiagorako: 618 700 479 (Izaskun) edo 636 719 301 (Josune).


Grafenoa, 'etorkizuneko materiala' aztergai, 'Teknopolis'en

Amaia Zurutuza Grapheneako zuzendari zientifikoarekin eta Nanobiocel taldekideekin arituko dira material honen onura eta ezaugarriak aztertzen.

Material berrietan etorkizun handikorik bada, grafenoa da material hori, eta aste honetako 'Teknopolis' saioak gertutik ezagutuko du. Hala iradoki zuen behintzat 2010ean Fisikako Nobel saria grafenoa isolatu zutenei eman izanak. Ordurako 'etorkizuneko material' honek hamaika aplikazio iraultzaile izango zituela uste zen. Grafenoaren ikerketa zertan den ederki daki Amaia Zurutuzak, Grapheneako zuzendari zientifikoa da, eta bere ikertzaile-bizitzako azken urteak grafenoa ikertzen eta ekoizten eman ditu.

Egia esan, grafenoa dagoeneko ez da ikerketarako gai soila. EHUko Farmazia fakultatean botika berriak hobetzeko erabiltzen dute, adibidez. Nanobiocel taldekoekin izan da aste honetako 'Teknopolis'. Mikro eta nanokapsulak garatzen dituzte, kapsula horietan botikak sartzen dira, eta gaitza dagoen tokian askatzen dira. Botikak ez ezik zelulak ere sartzen dituzte kapsuletan, organismoak errefusatu ez ditzan. Eta zelula horiei kapsularen barruan bizirik eustea ez da nolanahiko erronka.

Amaitzeko, mugikorretarako aplikazio baten berri emango du saioak: ZientziApp du izena, eta zientzia albisteekin egunean egoten lagunduko dizu.

'Teknopolis' larunbat honetan emitituko da 13:30ean, ETB1en; eta igandean, 10:15ean, ETB2n.


Jaiak bukatu dira

Asteburuan ospatu dituzte Altzibarren San Pedro Jaiak. Ostiralean, txupinazoaren ondoren hainbat ekitaldi izan ziren: sabel dantza, brindisa, afari-merienda (irudian), kontzertuak, disko jartzaileak… Larunbatean ere hainbat izan ziren, eta eguraldiak ia zapuztu zuen danborrada, baina azkenean ekitaldi guztiak atera ziren aurrera. Herenegun, ateri eutsi zion eguraldiak, eta arratsaldeko eguzkiarekin batera, ur gerra batekin bukatu ziren festak.


Gorka Antxustegi: 'Gogorra egiten da korritu gabe egotea'

Auto gidari markinarra babeslerik gabe dago eta ezin du Espainiako Txapelketa korritu.

Azken urteetan Espainiako Txapelketa Suzukirekin egin ostean, Gorka Antxustegik aurten ezin izango du parte hartu. Dena dela, lasterketa txikiagotan izango da auto gidaria. Sarobeko Rallyan hartuko du parte esaterako.


Zuazubiskar laugarren eta Gorostiza seigarren pistako Espainiako txapelketan

Asteburuan Mallorkan jokatu den Espainiako Txapelketan eskualdeko bost txirrindulari egon dira: bi abadiñar eta hiru elorriar.

Zapatuan Espainiako Omnium txapelketa jokatu zen Mallorkan. Bertan, posturik onena Illart Zuazubiskarrek lortu zuen. Abadiñarra laugarren izan zen. “Gauzak gura moduan irten ez arren, gustora nago zapatuko laugarren postuagaz”, esan du Zuazubiskarrek. Markel Rodriguez herrikideak ez zuen lortu proban sailkatzea.

Emakumeetan, Aroa Gorostiza elorriarra seigarren geratu zen eta Ziortza Isasi elorriarra hamargarren. “Nire helburua taldekideei laguntzea zen, eta egindako lanagaz oso pozik nago, Usabiaga ahizpek lehenengo eta bigarren postuak lortu zituztelako”, adierazi du Isasik. Gazte mailan, berriz, Miren Mairu Uriarte elorriarra 21. postuan sailkatu zen.

Zuazubiskar Munduko Kopara

Abadiñarrak Mallorkatik Kanadara bidaiatu du. Datorren asteburuan Kanadan jokatuko den Munduko Kopan parte hartuko du Zuazubiskarrek.


Kote Cabezudoren auzia, epaitegietan bezain geldo Udal Batzordean

Kote Cabezudoren auziak Donostiako udaletxeko ateak zeharkatu ditu astelehenean, EH Bildu eta Irabaziren eskutik. Alderdi biek argazkilari donostiarraren biktimen arretari buruz galdetu diote Udal Gobernuari. Kote Cabezudoren Biktimen Sostengurako plataforma eta salatzaileen abokatua ez dira gustura geratu Udal Gobernuak emandako azalpenekin.

EH Bilduk eta Irabazik Eneko Goia Donostiako alkateari zuzendu asmo zizkioten galderak, baina ez da Udaleko Pertsonen Zerbitzu Batzordera agertu, eta EAJko Duñike Arrizabalagak hartu du hitza bere ordez.

Eguerdiko 12:00etan hastekoa zen batzordea, eta une berean elkarretaratze isila egin da udaletxe aurrean Kote Cabezudoren Biktimen Sostengurako plataformak deituta. Han izan da Mario Díez, Kote Cabezudoren hamasei biktimen abokatua – lau emakume gehiagoren defentsa hartu berri du –, biktimen sostengurako plataformako kideekin batera.

Cabezudoren kasuaren arrabotsa handitzen ari da egunez egun. 2013ko urtarrilean salatu zuen emakume batek lehen aldiz argazkilari donostiarra, eta ordutik, hainbat emakumek eraman dute Cabezudo auzitegietara. Egun 21 dira argazkilaria salatu duten emakumeak.

EH Bilduko Naiara Sampedrok ongi-etorria eman die Biktimen Sostengurako plataformako kideei, eta Eneko Goia ez agertzea deitoratu du, uste zuelako “alkateak gai hau lehentasunezko duela”. Udal Gobernutik biktimei babesa eskainiko ote zaien eta horretarako zer baliabide jarriko duten galdetu du Sampedrok. Bestalde, Udal Gobernuari leporatu dio Kote Cabezudoren “biktimen elkartearekin harremanetan jarri ez izana”.

EAJko Duñike Arrizabalagak erantzun dio asmoa daukatela biktimekin harremanetan jartzeko, eta EH Bilduko zinegotziari gogorarazi dio Kote Cabezudoren aurkako lehenengo salaketaren garaian, 2013an, Sampedro zela Udal Gobernuko berdintasun zinegotzia.

“Udal Gobernua ez da iniziatiba hartzen ari, berandu etorri da kasu honetara. Oso larria iruditzen zaigu salatu duten emakumeekin harremanetan ez jartzea”, salatu du Irabaziko Amaia Martinek. Argazkilariarena ez ezik, beste auzi batzuk mahai-gaineratu ditu Martinek, sexu abusuak egotzita otsailean espetxeratu zuten Donostiako tatuatzailearen auzia kasu.

Alderdi politikoek Batzordean proposatu dute Bozeramaileen Biltzar bat sortzea auziari erantzuteko.

Hitz asko, irtenbide gutxi

“Gehiago izan da elkarri kexuzka ibiltzea, zerbait konstruktiboa baino”, adierazi du Mario Díez auziko hamasei biktimen abokatuak. Lau emakume gehiagoren abokatua da ostiralaz geroztik – hamasei guztira –, eta beste lau aurkeztuko dituela iragarri du. 1988tik 2013ra luzatzen diren abusuen biktimak defendatzen ditu Díezek.

Abokatua gehien kezkatu duena da EAJk alderdi politiko bezala eskatu duela epaiketetara agertzea, eta horrek esku-sartze politikoak eragingo lituzkeelakoan dago: “Alderdi politiko bat epaiketara agertzeak salatzaileen identitatea ezagutzea eta epaiketa prozesuko material guztia ezagutzea eragingo luke, eta tokiz kanpo dagoela uste dut. Hitz egiten ari gara haurren pornografiaren inguruan, sexu abusuen inguruan… horrek ziurtasun eza eragiten die biktimei. Legearen izenean epaiketetara agertzea eskatzen dute, eta gaur alkatea ez da batzordera agertu”.

Esku-sartze politikoen inguruan, Díezek esan du jada jarri dutela salaketa bat Espainiako Fiskaltza Nagusian, susmoa daukatelako prozesua ez dela “beharrezko bermeekin” egin, litekeena delako Kote Cabezudok “babestu duen jendearekin” harremanak izatea. Adibide bezala jarri du Ana Isabel Pérez Asenjo epailearen aurkako salaketa, zeina auzi honen magistratua baitzen. Salaketa tramitera onartu du EAEko Epaitegi Nagusiak, eta behin-behinean auzitik kanpo utzi du. Pérez Asenjori leporatzen zaio emakumeei egindako sexu erasoen irudiak Internetetik kentzeko ezer egin ez izana, besteak beste. “Biktimek nahi dutena da epaiketa hau ahalik eta azkarren amaitzea, eta berme guztiekin. Politikariek geroz eta oztopo gutxiago jarri, biktimentzat hobeto”, adierazi du Díezek.

Abokatuen arabera, orain biktimak Kote Cabezudo salatzera ausartzen dira, “auzipetua behin-behinean espetxean dagoelako”. Kalean egon denean emakumeen salatzeko beldurra nabarmendu du, izan ere, biktimak beldur ziren “argazkilariak beraien kontra erabil zitzakeen materiala eduki dezakelako”.

Txan Magoaren agerraldia

Santi Antero Txan Magoak ezustean hartu du hitza elkarretaratzea egin bitartean, eta esan du “gai hau oso gertutik” bizi duela. “Txikitan arrantza egitera joaten nintzen, eta bi aldiz tipo batek ukituak egin zizkidan”, azaldu du. Erasotzailea Jesus Mari Alkain alkate ohiaren anaia zela esan du.


Ongi etorri jaiak, ongi etorri Iguarrako!

Herritar hori: 2018ko txupinazoaren eta Iguarrakoaren etorreraren atarian gaude, eta, beste urte batez, ilusioz eta dibertsioz betetako sei eguni hasiera emango diegu.

Gogoz itxaroten ditugu, urtez urte, Amurrioko kultura eta kirol-elkarteen jardueraz betetako jai hauek. Garai batean, urte osoa egoten ziren zaindariaren festen zain; izan ere, ondo pasatzeko tarteak gutxi ziren eta gogoz itxaroten zituzten. Egun, nahiz eta gauzak aldatu diren, Abuztuko Jaiak ilusiorako, elkar topatzeko eta ondo pasatzeko tartea dira, eta koadrilek rol erabakigarria hartzen dute.

Errepara diezaiogun pregoilariaren garrantziari. Zaraobe saskibaloi taldea Amurrioren ordezkari ezin hobea izan zen Urrezko Guk sariaren hartzaile gisa. Orain, Mateo Balbuenak ordezkatuko ditu. Gure aurreko garaietan gertatutakoa eta bizi izandakoa ezagutzera emateari emandako gizona da, eta Amurrioren izena zabaltzen lagundu du bere 100 urte baino gehiagoko bizitzan.Egun hauek gurekin ospatu ezin dituztenak gogoan, bertakoak eta kanpokoak gonbidatzen ditut jaietan aktiboki parte hartzera, Amurrion dakigun moduan: errespetuz eta armoniaz.

Ongi etorri jaiak, ongi etorri Iguarrako. ONDO PASA GUZTIOK!


Bihar Altsasuko 4. Hiru Mendi Zerrak Ibilaldiaren txanda

Bi zirkuitutarako baliagarria da: Nafarroako Mendi Ibilbideen Zirkuiturako eta Euskal Herriko Mendi Ibilbideen ZirkuiturakoAltsasuko Hiru Mendi Zerrak ibilbidea Nafarroako Ibilaldi Luzeen Zirkuituko hirugarren ibilbidea izanen da. Larunbatean izanen da, eta izena emana duten mendizaleak goizeko 7:00etan abiatuko dira Foruen Plazako Gure Etxeatik. Altsasuko Mendigoizaleak taldeak 2008an antolatu zuen lehen aldiz iraupen luzeko mendi ibilaldia. Urtez urte arrakasta itzela lortu du: 240 mendizalek parte hartu zuen lehen urtean, 380 lagunek bigarrenean eta iaz 626 mendizalek gozatu zuen ibilbideaz. Aurten, eguraldia lagun, kopuru ederra espero da eta antolakuntzak 600 parte-hartzailerendako azpiegitura prestatuko du. Altsasukoa ibilbide ez lehiakorra da. Helburua mendizaletasuna piztea eta Altsasu ingurua ezagutaraztea da. Ibilbideak Altsasu inguruko bazter eder eta anitzak ezagutzeko parada eskaintzen du: Urbasako malkor misteriotsuak, Bargagaingo Sakanako panoramika ederra, Altzaniako pagadi ilunak, Balankalekuko ikuspegi politak, Aralarko trikuharriak eta Sarabe eta San Pedroko paisaia lasaigarriak.Bi ibilbideMendizaleek bi ibilbideren artean hautatzeko aukera izanen dute: ibilbide handia, 52 kilometrokoa eta 2.300 metrotako desnibel metatua duena; eta ibilbide txikia, 26 kilometrokoa eta 900 metrotako desnibelekoa. Bigarren aukera honi esker, ibilaldi luzea egiteko gaitasuna edo denbora ez dutenek ere Altsasu ingurua ezagutzeko parada izanen dute. Nolanahi ere ibilbide laburrak gutxi gora behera 7-8 orduko lana eskatzen du, eta beraz, prestatua egon behar da bide hori egiteko. Martxa handiaren estimazioa 11 ordutik gorakoa da.Bi ibilbideak Altsasuko Gure Etxean hasi eta Urdiainera joko dute. Urdiaindik Urbasa-Andiako parke naturalera igoko dira, Portuazpitik, eta aipatu parke naturala zeharkatuko dute, Bargagain eta Gainsolera helduz. Bertatik Ziordia herriraino jaitsiko dira. Ibilbide motza aukeratzen dutenak partzelarietatik barna Altsasura ailegatuko dira, eta, aldiz, ibilbide luzea hautatzen dutenek Kipular igo eta Alzaniako mendizerrara ailegatuko dira. Orobe gainditu eta gero Sorozarreta jaitsi eta segidan Balankaleku eta Intxusburu igoko dituzte. Handik jaitsierari ekingo diote eta Sarabetik eta San Pedrotik barna Altsasuko Gure Etxeara helduko dira.Zerbitzu guztiakIbilbide Handia osatu behar dutenak bihar, larunbatean, goizeko 7:00etan aterako dira Gure Etxea eraikinetik. Antolakuntza 6:30ean hasiko da dortsalak banatzen. Aldiz, Ibilbide Txikia egin behar dutenak 8:00etan abiatuko dira eta dortsalak 7:30etatik aurrera jasoko dituzte, Gure Etxean. Aurten, berrikuntza moduan, ibilbidea hasi baino lehen Gure Etxeatik gertu dagoen Zubeztia elkartean kafe beroa hartzeko aukera izango dute mendizaleek, Altsasuko Mendigoizaleak klubak eskainita.Antolakuntzak, zer gerta ere, federatuta egoteko gomendioa egin die mendizaleei. Ibilbidean barna lau kontrol eta jaki eta edari hornidura gune izango dira, Urbasan, Ziordia herrian, Sorozarretan eta Saraben. Aurten Intxusburun ur hornidura jarriko dute, aurreko edizioetan bertara egarriz iristen baitziren mendizaleak. Beste zenbait puntutan ere (Urdiainen, Portuazpin, Bargagainen, Gainsolon, Kipularren, Balankalekun eta Intxusburun) laguntza izanen dute mendizaleek. Zer jan eta zer edan ez da faltako. DYAk ere probaren jarraipena eginen du. Ibilbide hauek ez dira lehiatzekoak, eta hortaz, antolakuntzak ez du sailkapen ofizialik banatuko, baina mendizaleek nahi izanez gero kontroletan hartutako denbora erreferentziak jasotzeko aukera izango dute, informazio moduan.Izena emateaErredakzioa itxi zenean 330 lagun zeuden inskribatuta. Internet bidez - www.altsasukomendigoizaleak.com - izena emateko epea martxoaren 30ean despeditu zen, 13 euroren truke. Egunean bertan eman daiteke izena, bihar, apirilaren 2an, proba hasi baino lehen, Gure Etxean. Kasu honetan 15 euro ordaindu beharko dira.50 pertsona laneanGuztia prestatzeko Altsasuko Mendigoizaleak klubeko kideak eta boluntarioak ariko dira lanean, 50 pertsona inguru. Lehenik eta behin ibilbidea markatuko dute - Berria egunkariko zinta txuriarekin markatu da - eta bukaeran guztia bildu eta txoko guztiak garbi-garbi utziko dituzte. Jakina, hornidura eta kontrol guneetan eta irteera eta helmugan egin beharreko lana ere handia izango da. Guztiek eguna ongi ateratzea espero dute. Eguraldi iragarpenak onak direnez, ongi pasatzeko eta disfrutatzeko deia egin diete mendizaleei, eta ibilbidea ahalik eta gehien zaintzeko deia luzatu diete.Proba hau antolatzeko klubak eta bertako kideek egiten duten esfortzua handia da. Ibilbideak 11.300 euro pasako aurrekontua du, eta euren laguntza eman duten babesle eta laguntzaileei eskerrak eman nahi dizkiete.


Batzar Orokorra, asteartean

Urteko Batzar Orokorra egingo dute asteartean, 20:30etan, Musika Eskolan. Erabaki garrantzitsuak hartuko direla eta, azaltzeko dei egin dute. Bertan, beharrezkoak ikusten diren aldaketak erabakiko dituzte izen emate, taldeak osatzeko modu eta ordutegi banaketen sistemetan.


Lau egun greban, Kristau Eskolak

Kristau Eskola eta AICE-IZEA patronaletako ikastetxe kontzertatuek lau greba egun deitu dituzte, bihartik ostiralera. Hernaniko Inmakulada ikastetxean eragina izan dezake; irakasleek erabakiko dute.


Ion Erramun Etxeberriaren margolanak izango dira ikusgai Sanz Enean

Bihar arratsaldean irekiko dute erakusketa eta azaroaren 3a bitartean egongo da zabalik, 18:00etatik 20:00etara.

Ion Erramun Etxeberria margolari bergararraren lanekin osatutako erakusketa zabalduko dute bihar Sanz Enea Kultur Etxean. Sortzaileak erakusketaren katalogoan adierazitakoaren arabera, bertan ikusiko diren margolanak "egiteko modu baten emaitza" dira: "Nire barne-erritmoarekin sintonizatzen duten prozesu piktorikoen batuketaren emaitza".

Margolan irekiak proposatzen ditu, eta "ikuslea da esperientzia amaitzen duena". Berak % 50a jartzen duela dio, eta ikusleak beste %50a. "Espero dut pinturek transmitzen dituzten bibrazioek bat egitea ikuslearen barne-bibrazioekin", nabarmendu du. Horrekin batera, "onena izango litzateke bibrazioak, amaren heriotza dela-eta anai-arreba besarkatzen duzunean bularrean joan-etorrian sen tzen dituzun dardaren antzekoak izatea, baina ez hain dramakoak". Horri lotuta, bere amaren oroimenez ondutako erakusketa dela azpimarratzen du azken lerroan.

Bihar arratsaldean inauguratuko dute, eta, ondoren, azaroaren 3ra arte egongo dira ikusgai Etxeberriaren margolanak, egunero-egunero, 18:00etatik 20:00etara.


Binakako Txapelketako partida Oñatitik, gaur, ETBn

Irribarria-Rezusta eta Mendizabal III-Tolosa bikoteak izango dira aurrez aurre.

Oñatitik eskainiko da gaur gaueko 'ETB Kantxa' saioa, ETB1en eta eitb.eus-en, 22:00etatik aurrera. Bertan, Binakako Txapelketako 3. jardunaldiko norgehiagoka jokatuko dute Irribarria-Rezusta eta Mendizabal III-Tolosa bikoteek.

Partida nagusia jokatu aurretik, Jaka-Martija eta Dario-Irusta izango dira aurrez aurre.

Xabier Euzkitzek, Joxan Tolosak eta Xabier Anduezak egingo dute jaialdiaren kontakizuna.


Kontsumitzaileei 110 milioi euro transferitu zizkien Eroskik 2014an

2014ko memoria argitaratu berri du Eroski Taldeak. 2016rako plan estrategikoaren lehen zatia bete eta taldearen finantzen egoera argitu du urte horretan. Eroski Kluba abiarazi du, 2 milioitik gora kiderekin, eta aurrerapauso handiak eman ditu Zurekin denden eredua zabaltzeko. 6.106 milioi fakturatuta, kontsumitzaileei 110 milioi transferituta eta 60 supermerkatu irekita bukatu zuen urtea Eroski Taldeak.

Eroskiko presidente Agustin Markaidek bere gutunean azpimarratzen du taldearen "finantza-horizontea argitzea" ekarri duen finantza-berregituratzea egin dela 2014an. Beste mugarri garrantzitsu bat denden sarearen eraldaketa hasi izana da, Zurekin izeneko merkataritza-eredua zabalduz. Eredu horren lehen emaitza positiboak ikusten hasi zen taldea iaz, salmenten eta bezeroen hazkundearekin, Markaidek esaten duenez.

Eroski Kluba ere abian ipini zuten, eta dagoeneko 2 milioi kontsumitzaile baino gehiago dira bertako kide.

Datu azpimarragarriak jasotzen ditu Eroskiren memoriak: 2014an 6.106 milioiko fakturazioa lortu zuen Eroskik, 5.332 milioiko salmenta garbiak (BEZ gabe); 110 milioi trasferitu zitzaizkien bezeroei eskaintzen eta promozioen bidez; 2.135.000 bazkide-bezerorekin amaitu zuen urtea Eroskik; 262.000 kilo gatz, koipe eta azukre gutxiago izan zituzten Eroski markako produktuek; eta 3. urtez jarraian, saria jaso zuen bezeroari arreta onena emateagatik.

Ardura postuetatik %65, emakumeek

Langileei dagokienez, 33.832 ziren urte bukaeran; horietatik 12.015, bazkide-langileak. Horietatik 7.983 Eroski S. Koop.-eko bazkideak ziren; 3.563, Eroski Hipermercados S. Koop.-ekoak; eta 470 bazkide, Gespa Forum-ekoak. Erantzukizun-postuetan emakume gehien dituen Espainiako banaketa-enpresa dela nabarmentzen du Eroski Taldeak; %65 dira emakumeak. Horrez gain, 2014an, langileen %1 baino gehiago igo ziren mailaz, eta horietatik %67 emakumeak ziren.

1.897 establezimendu zituen Eroskik 2014 bukaeran, eta Espainiako supermerkatu frankiziatuen bigarren sarea ziren.

Hornitzaileei dagokienez, 4.793 izan zituen Eroskik urte horretan, horietatik 114 berriak; %50 baino gehiago tokiko ekoizle txikiak ziren. Eroskik 20.384 tokiko produktu saldu zituen, horietatik 282 berriak.


Behar Zana elkarteko bi pilotari, Gipuzkoako trinketeko finaletan

Igandean jokatuko dira partidak, Irurako Ametsa trinketean, 11:00etan hasita, eta Eñaut Aranburu eta Andoni Olasagasti izango dira parte hartuko duten Behar Zanako pilotariak. Eskuz banaka jokatuko dute.

Lehen partidan, kadete mailan, Eñaut Aranburuk jokatuko du Hernaniko Arluziagaren aurka. Ondoren, jubenil mailan, Andoni Olasagastik izango du txapela irabazteko aukera Oiarpeko Aranburu pilotariaren aurka. Aipatu beharrekoa da Olasagastik jokatuko duen bigarren finala dela jarraian, buruz buruko Gipuzkoakoa 22-21 galdu eta gero. Aipatu beharrekoa da ere, Oier Aranburuk, Eñauten bizkiak, 30-29 galdu zuela trinketeko finalerdia. Hau da, tanto bakarrarengatik bi anaiek finala ez dute elkarren aurka jokatuko.

Bestetik, datorren astean hasiko dute nagusi mailakoek Gipuzkoako trinketeko txapelketa lehen mailan. 6 taldeetatik, 3 Behar Zanako taldeak dira. Bertan jokatuko duten pilotariak Maiz, Erreka, Urbieta, Urbieta II.a, Lizaso, Otaño eta Guruzealde izango dira. Trinketekoarekin batera, Lizasok eta Jon Urbietak Euskal Herriko liga jokatuko dute lehen mailan.

Horrez gain, hasia da Gipuzkoako errendimendu txapelketa binaka, eta alebin eta infantil mailan Behar Zanako 6 talde ari dira lehian.


Izan, ala ez izan

Erresuma Batuko biztanleek Europako Batasunetik irteteko aukeraz bozkatuko dute erreferendumean.


“Aiaratik, Laudiotik, Urduñatik... dator jendea bolatokira Okondoko Jaietan”

Okondoko Bola Taldeko kideak dira ESTRELLA ALONSO UNZAGA eta GREGORIO ZABALLA GOIENETXEA. Azken honi egokitu zaio aurtengo progoilaria izatea, bolatokiaren ordezkari gisa.

Pregoilari izateko proposamena egin dizute, nola jaso duzu albistea?

Hasieran apur bat arraro, baina gero ondo, talde guztia joango baikara. Izan ere, hemen jarraitzen dugu eta ondo funtzionatzen dugu, diru-laguntza gutxiago egon arren.

Jaietan bola partidak antolatzen dituzue, ezta?

Bai, San Roman eta San Bartolome jaietan egiten ditugu; eta Aiaratik, Laudiotik, Urduñatik... etortzen da jendea. Bola aiararra praktikatzen dugu.

Prest duzue pregoia?

Ez, uste dut udalak proposatuko digula, eta gero guk zerbait gehituko diogu ziurrenik.

Pregoilari izateak zuen ohiko jarduera aldatuko du?

Guk jaietan ez ezik urtean zehar ere hainbat ekintza ditugu. Azaroan, adibidez, astebururo izaten ditugu gauzak. San Prudentzion ere antolatzen dugu zerbait.

Mota anitzeko jarduerak dira. Arabako Txapelketa, esaterako, udaberrian egiten dugu. Proba honetatik 15 sailkatzen dira zehazten den lekuan finala jokatzeko. Bizkaian, Gipuzkoan edo Araban izan daiteke. Aurten hemen izan da eta hurrengo urtean Gipuzkoan izango da. Okondon, agian, 8 urte igaro arte ez da berriro jokatuko.

Eta bolatokia asko erabiltzen du jendeak?

Herrikoek egunero entrenatzen dute. Dena ondo prestatuta daukagu horretarako.

Belaunaldi berriak nola sartzen dira mundu horretan?

Guztiok federatu behar gara, asegurua beharrezkoa baita. Horrela, norbait berria etortzen denean, datuak eskatzen dizkiogu eta Gasteizera bidaltzen ditugu txartela eskuratzeko. Urtero berritzen dugu. Hala ere, federatu gabeko pertsonak ere hurbiltzen dira, besterik gabe, bola batzuk jaurtitzera. Herriko hitzorduetan, bereziki, animatzen da jendea parte hartzen. Kasu horietan jende gazte askok ikusten du lehenengo aldiz, eta jaurtitzera animatzen dira, gustatu egiten zaie eta.

Zerk egiten du jokoa berezi?

Giroak. Oso giro ona sortzen du jendeak. Jaurti ostean erronkak egiten ditugu gure artean, lehia sortzen dugu taldeka, 5 edo 6 laguneko multzotan... Jai giroak laguntzen du, jokalarien arteko apustuak egiten ditugu eta.


Ipuin kontalari baten saioarekin lagundutako afaria proposatzen dute Maialdetik zapaturako

Kataluniako Mar Ortegak egingo du Elgetako landetxean ikasturteko azken ipuin kontalari saioa.

Zapaturako 21:30ean egin dute hitzordua Maialde landetxean. Afaldu egingo dute lehenengo, jarraian, Mar Ortegak eskainitako ipuin sorta entzuteko. Prezioa 26 euro da eta erreserbak 943 789 107 telefono zenbakian egin daitezke.

Ez da lehenengo aldia Maialde landetxean eskaintza gastronomikoa ipuin kontalari saioekin uztartzen dutela. Aurretik Maialden egonda daude Amaia Arriaran, Maider Galarza edo Virginia Imaz. Kasu honetan Mar Ortega kataluniarra izango da Elgetan. Hogei urteko eskarmentua du heziketa munduan, baita ahozko narrazioan ere. Aktorea, eta pedagogoa da.


EAE-ANV legez kanpo uzteko eskatu du Raxoi PPko buruak

Batasunerako deia egin die Zapaterok alderdiei, eta ETAren aurkako irmotasuna agindu.


Aitor Loiola

ELKARRIZKETA POLITIKOAK 7: Mallabiko alkateari astekarian egindako elkarrizketaren aurrerapena.


Elizkizunik ez da izango

Gaur igandea da eta mezara joateko ohitura duenak ateak itxita aurkituko ditu. Santa Krutz elizan eta San Martin elizan oharrak jarrita daude: "Eliza honetan ez da mezarik izango. Besterik esan arte, ez astegunez, ez igande edo jaiegunez".

Alarma Egoeran daude eta horrek murrizketa sakonak eragiten ditu, baita sinismen erlijiosoekin lotutako ekitaldiei dagokionez. Ikusita, gainera, adineko jendea dela elizara doana alarma areagotu egiten da. Arrisku taldea baita, Koronabirusaren aurrean.

Santa Krutz elizaren atarikoa:

San Martin elizaren atarikoa:


Binakako Txapelketa: Irujo larunbatean haserre itzuliko da

Iberoko aurrelariak Merino II.arekin berriro jokatuko du Gonzalez eta Laskurainen aurka. Irujo haserre azaldu da Iruñean eskeinitako materialarekin.

Gaur goizean izan da material aukeraketa Iruñeko Labrit pilotalekuan eta Martinez de Irujo haserre azaldu da eskeinitako materialarekin.


Iraurgi Saskibaloiko taldeak aurkeztuta ireki dute Garagardo Azoka

Iraurgi Saskibaloi Taldeak atzo, osteguna, zabaldu zuen X. Garagardo Azoka, Azoka Plazan. Hura zabaldu aurretik, baina, klubeko talde guztiak aurkeztu zituzten banan-banan plazako kioskoan. Orotara, 23 talde federatu ditu Iraurgik denboraldi honetan, eta teknifikazio eskolan dabiltza hainbat haur. Haiek denak aurkeztu ostean, plazan bertan klubeko argazkia atera zuten. Ondoren zabaldu zuten Garagardo Azoka, eta herritar ugari izan zen bertan jan-edanaz gozatzen.


Traña-Matienako trafikoaren egoera aztertuko dute

Horrela iragarri du, Abadiñoko Independienteak taldeak komunikabideetara zabaldu duen oharrean

Abadiñoko udaleko gobernu taldeak iragarri du, Traña-Matiena auzoko trafikoaren egoera aztertzeko ikerketa bat burutuko dutela. Enpresa pribatu bati egingo dio Udalak auzo horretako zirkulazioaren eta aparkalekuen egoera aztertzeko enkargua.

Azken urteetan Traña-Matienatik igarotzen den ibilgailuen kopurua asko hasi dela uste du gobernu taldeak, eta bereziki Laubideta eta Trañabarren kaleetan igartzen dela joera azpimarratu dute. Jose Luis Navarro alkateak aurrerratu du, gero, "ibilgailuen trafikoa gutxitzeko neurriak hartu behar badira ez dugu zalantzarik egingo, baina horretarako datu errealak behar ditugu mahai gainean".

Horrenbestez, Traña-Matienan trafiko handieneko orduak eta gunerik korapilotsuenak zeintzuk diren aztertuko dutela aurreratu du gobernu taldeak. Ikerketa burutuko duen enpresak, bestalde, hobekuntzarako aukerak zeintzuk izan daitezkeen ere adieraziko du, gobernu taldeak zabalduriko oharraren arabera. Helburu nagusia, "herritarrak hiriguneetan lasai eta gustura egotea da", adierazi du Abadiñoko Udaleko gobernu taldeak.


Irati Ugaldek diploma jaso du paleta goman lortzen ari den merituengatik

irati Ugalde Ormazabal, 16 urteko hernaniarrari omenaldi bat egin eta diploma bat eman zioten joan den ostiralean, Kursaalean. Foru Aldundiak Gipuzkoa Kirolak sariak banatu zituen eta bertan etorkizuneko kirolari gazteeak izan zituzten gogoan. Guztira 73 gazte omendu zituzten, tartean, Ugalde, bere adinean lortzen ari den merituengatik paleta goman; bai pilotalekuan baita trinkete modalitatean ere.

Diploma Pasabanen eskutik

Ugaldek Edurne Pasabanen eskutik jaso zuen diploma. Modalitate berean, hernaniarrarekin batera, errekonozituak izan ziren Maitane Aburuza zizurkildarra eta Ander Monserrat irundarra


Urdiaingo Andramauztuko festak gaur hasiko dira

Agorrilak 14, ostirala

12:00etan Etxajua trikitilariek alaituta.

16:00etan Brixka txapelketa Kaluxan eta mus txapelketa Mareon.

17:00etan Apar festa plazan.

18:30ean UGAk antolatutako futbol txapelketako finala (futbol zelaian). Pintxo potea bertan eskainiko da.

20:30ean Garabatos taldearen kontzertua.

22:00etan Herri afaria.

00:00tan Gozategiren kontzertua.

Agorrilak 15, larunbata

12:00etan Meza Aitziberko baselizan, ondoren auzatea trikitilariek alaituta.

12:00etatik 14:00etara eta 15:30etatik 18:30etara Puzgarriak Urriztin.

14:30ean Bazkaria Urriztin.

20:00-22:00 Dantzaldia Erromeria.comekin.

00:00-03:00 Dantzaldia Erromeria.comekin.

OHARRA: Bazkal aurretik eta arratsaldez UGAk barra zabalduko du Urriztin.


Patxi Larrainzar ikastetxeko haurrak, Euskalerria Irratian

Patxi Larrainzar ikastetxeko Lehen Hezkuntzako 2.B mailako haurrak irratira etorri zaizkigu bisitan. Ederki gozatu dugu haien albiste, aho-korapilo eta abestiekin.


Zahar-Etxe zaharra botaria

Joan den aste horretan, Andra Mari Zahar-Etxe zaharra bota zuten. Aspaldian erortzeko arriskuan zegoen garai bateko erresidentzia. Momentuan, aparkatzeko lekua utziko da bertan. Garai batean, eremu horretan kiroldegia egiteko asmoa zegoen, baina onartutako azken hirigintza planaren arabera etxebizitzak eginen dira.

Dagoeneko etxebizitzak egiteko lanean hasia dena Zosimo Zaratiegi eraikitzailea da, Villa Isabel eta gasolindegiaren arteko zelaian. Jakina denez, babes ofizialeko etxebizitzak eginen dira.